title: Σύσταση (ΕΕ) 2021/554 της Επιτροπής της 30ής Μαρτίου 2021 σχετικά με τη μορφή, το περιεχόμενο, τις προθεσμίες και το επίπεδο λεπτομέρειας που πρέπει να παρέχεται στις κοινοποιήσεις σύμφωνα με τις διαδικασίες που καθορίζονται στο άρθρο 32 της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κώδικα Ηλεκτρονικών Επικοινωνιών

text:
               31.3.2021

               EL

               Επίσημη Εφημερίδα της Ευρωπαϊκής Ένωσης

               L 112/5

      ΣΥΣΤΑΣΗ (ΕΕ) 2021/554 ΤΗΣ ΕΠΙΤΡΟΠΗΣ
      της 30ής Μαρτίου 2021
      σχετικά με τη μορφή, το περιεχόμενο, τις προθεσμίες και το επίπεδο λεπτομέρειας που πρέπει να παρέχεται στις κοινοποιήσεις σύμφωνα με τις διαδικασίες που καθορίζονται στο άρθρο 32 της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κώδικα Ηλεκτρονικών Επικοινωνιών
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (1) (στο εξής: κώδικας), και ιδίως το άρθρο 34,
      Εκτιμώντας τα ακόλουθα:

                  (1)

                  Σύμφωνα με τον κώδικα, οι εθνικές ρυθμιστικές αρχές (στο εξής:ΕΡΑ) πρέπει να συμβάλλουν στην ανάπτυξη της εσωτερικής αγοράς, συνεργαζόμενες μεταξύ τους, με την Επιτροπή και με τον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (στο εξής:BEREC) δυνάμει του κανονισμού (ΕΕ) 2018/1971 του Ευρωπαϊκού Κοινοβουλίου και του Συμβουλίου (2) κατά διαφανή τρόπο, ώστε να διασφαλίζεται η συνεπής εφαρμογή του κώδικα σε όλα τα κράτη μέλη.

                  (2)

                  Για να διασφαλιστεί ότι οι αποφάσεις που λαμβάνονται σε εθνικό επίπεδο δεν επηρεάζουν δυσμενώς την εσωτερική αγορά ηλεκτρονικών επικοινωνιών ή τους στόχους του ρυθμιστικού πλαισίου, οι ΕΡΑ υποχρεούνται να κοινοποιούν στην Επιτροπή, στον BEREC και στις ΕΡΑ των άλλων κρατών μελών τα σχέδια μέτρων που αναφέρονται στο άρθρο 32 παράγραφος 3 του κώδικα. Ως εκ τούτου, η κοινοποίηση αυτή συνιστά ουσιώδη τύπο της διαδικασίας. Κατά συνέπεια, η μη τήρηση του εν λόγω τύπου, ακόμη και στην περίπτωση σχεδίων αποφάσεων που διευκρινίζουν ή τροποποιούν προηγουμένως κοινοποιηθείσες ρυθμιστικές υποχρεώσεις, μπορεί να οδηγήσει στην ακύρωση του μέτρου σύμφωνα με το εθνικό δίκαιο (3).

                  (3)

                  Στα άρθρα 32 και 33 του κώδικα καθορίζονται ορισμένες διαδικασίες και δεσμευτικές προθεσμίες για την εξέταση των κοινοποιήσεων.

                  (4)

                  Προκειμένου να εξασφαλιστεί η αποτελεσματικότητα της συνεργασίας και του μηχανισμού διαβούλευσης, καθώς και να ενισχυθεί η ασφάλεια δικαίου, με τη σύσταση 2003/561/ΕΚ της Επιτροπής (4) διατυπώθηκαν συστάσεις σχετικά με τις κύριες διαδικαστικές πτυχές των κοινοποιήσεων που πραγματοποιούνται βάσει των σχετικών διατάξεων. Η σύσταση 2003/561/ΕΚ αντικαταστάθηκε μετέπειτα από τη σύσταση 2008/850/ΕΚ της Επιτροπής (5) για την περαιτέρω απλούστευση και βελτίωση της καθοδήγησης σχετικά με τη διαδικασία κοινοποίησης. Με την παρούσα σύσταση επικαιροποιείται η εφαρμοστέα καθοδήγηση ώστε να αντικατοπτρίζει την πρόσφατη πρακτική και να ανταποκρίνεται στις διατάξεις του κώδικα.

                  (5)

                  Οι επαφές πριν από την κοινοποίηση με σκοπό να συζητηθούν τυπικά και ουσιαστικά ζητήματα που αφορούν σχέδια μέτρων πριν από την επίσημη κοινοποίηση έχουν αποδειχθεί πολύ χρήσιμες τόσο για την Επιτροπή όσο και για τις ΕΡΑ, οι οποίες συχνά τις έχουν ζητήσει. Κατά τη διάρκεια αυτών των ανταλλαγών, οι ΕΡΑ έχουν την ευκαιρία να παρουσιάσουν τα σχέδια μέτρων τους και να συζητήσουν ανοιχτά με τις υπηρεσίες της Επιτροπής σχετικά με τα προτεινόμενα εθνικά μέτρα. Ως εκ τούτου, οι ΕΡΑ θα πρέπει να ενθαρρύνονται να ζητούν επαφές πριν από την κοινοποίηση το νωρίτερο δυνατόν, πριν και/ή μετά τις εθνικές διαβουλεύσεις τους, ιδίως για σχέδια μέτρων που αφορούν ανασκόπηση της αγοράς.

                  (6)

                  Οι επαφές ανάμεσα στις υπηρεσίες της Επιτροπής και στις κοινοποιούσες ΕΡΑ προβλέπονται σε διάφορα στάδια της διαδικασίας κοινοποίησης, μεταξύ άλλων και όταν οι υπηρεσίες της Επιτροπής ζητούν πρόσθετες πληροφορίες από την ΕΡΑ ή αμέσως μόλις η Επιτροπή εκδώσει επιστολές για τη διατύπωση ή μη σχολίων ή αποφάσεις για την έναρξη σταδίου ενδελεχούς έρευνας.

                  (7)

                  Ο κώδικας επιτρέπει στις ΕΡΑ να αποσύρουν ένα κοινοποιηθέν σχέδιο μέτρου ανά πάσα στιγμή. Όταν ένα κοινοποιηθέν σχέδιο μέτρου αποσύρεται εντός της αρχικής περιόδου ενός μηνός, το κοινοποιηθέν μέτρο διαγράφεται πάντα από το μητρώο στην ασφαλή ηλεκτρονική διεπαφή (6). Ωστόσο, όταν το κοινοποιηθέν σχέδιο μέτρου αποσύρεται μόνον αφού η Επιτροπή εκδώσει απόφαση με την οποία καλεί την ΕΡΑ να αποσύρει το εν λόγω σχέδιο μέτρου σύμφωνα με το άρθρο 32 παράγραφος 6 στοιχείο α) του κώδικα, το αρχικά κοινοποιηθέν μέτρο παραμένει στην ασφαλή ηλεκτρονική διεπαφή για λόγους διαφάνειας. Και στις δύο περιπτώσεις, δημοσιεύεται ανακοίνωση της απόσυρσης στο δημόσιο τμήμα της ασφαλούς ηλεκτρονικής διεπαφής.

                  (8)

                  Για να παρασχεθεί περαιτέρω καθοδήγηση στις ΕΡΑ σχετικά με το περιεχόμενο των σχεδίων μέτρων, στην παρούσα σύσταση προσδιορίζονται ορισμένες ελάχιστες πληροφορίες που θα πρέπει να παρέχονται σχετικά με το περιεχόμενο των σχεδίων μέτρων προκειμένου αυτά να αξιολογούνται ορθά. Με τον τρόπο αυτόν αναμένεται να μειωθεί επίσης ο όγκος των πληροφοριών που ζητούνται στη συνέχεια από την Επιτροπή κατά την αξιολόγηση της κοινοποίησης.

                  (9)

                  Πρέπει να λαμβάνεται υπόψη η αναγκαιότητα τόσο της διασφάλισης αποτελεσματικής αξιολόγησης, αφενός όσο και της απλούστευσης των διοικητικών διαδικασιών στον μέγιστο δυνατό βαθμό, αφετέρου. Από την άποψη αυτή, ο μηχανισμός κοινοποίησης δεν θα πρέπει να συνεπάγεται περιττό διοικητικό φόρτο για τα ενδιαφερόμενα μέρη. Για να διευκολυνθεί η εξέταση ενός κοινοποιηθέντος σχεδίου μέτρου από την Επιτροπή, τον BEREC και άλλες ΕΡΑ, και για να επιταχυνθεί η διαδικασία, οι ΕΡΑ θα πρέπει να χρησιμοποιούν ένα σύνολο εντύπων για τις κοινοποιήσεις.

                  (10)

                  Προκειμένου να ενισχυθεί η διαφάνεια σχετικά με τα κοινοποιούμενα σχέδια μέτρων και να διευκολυνθεί η ανταλλαγή πληροφοριών σχετικά με τα εν λόγω μέτρα μεταξύ των ΕΡΑ, του BEREC και της Επιτροπής, τόσο το Τυποποιημένο όσο και το Συνοπτικό Έντυπο Κοινοποίησης που δημοσιοποιούνται θα πρέπει να περιλαμβάνουν σαφή, περιληπτική περιγραφή των βασικών στοιχείων του προς κοινοποίηση σχεδίου μέτρου. Τα υποδείγματα των εν λόγω εντύπων αναφέρουν ότι οι πληροφορίες που απαιτούνται στα τμήματα των υποδειγμάτων θα πρέπει να παρέχονται κατά περίπτωση, πράγμα που σημαίνει ότι μπορεί να μην είναι όλες οι πληροφορίες συναφείς σε κάθε επιμέρους περίπτωση.

                  (11)

                  Θα πρέπει να χρησιμοποιείται Συνοπτικό Έντυπο Κοινοποίησης για ορισμένες κατηγορίες σχεδίων μέτρων επαναλαμβανόμενου και/ή τεχνικού χαρακτήρα, προκειμένου να μειωθεί ο διοικητικός φόρτος για όλα τα ενδιαφερόμενα μέρη. Οι ΕΡΑ τροποποιούν συχνά τις τεχνικές λεπτομέρειες των προηγουμένως επιβληθέντων διορθωτικών μέτρων προκειμένου να ληφθούν υπόψη οι μεταβολές στους σχετικούς οικονομικούς δείκτες ή παράγοντες (όπως οι μεταβολές του κόστους εξοπλισμού, του ποσοστού πληθωρισμού ή των μισθωμάτων ακινήτων) ή για την επικαιροποίηση προβλέψεων ή παραδοχών. Μέσω του Συνοπτικού Εντύπου Κοινοποίησης θα πρέπει να κοινοποιούνται μόνον οι αλλαγές ή οι επικαιροποιήσεις λεπτομερειών που δεν μεταβάλλουν τη φύση ή το γενικό πεδίο εφαρμογής των ήδη υφιστάμενων διορθωτικών μέτρων. Η αξιολόγηση αυτών των τύπων σχεδίων μέτρων είναι πιθανό να είναι λιγότερο περίπλοκη· ως εκ τούτου, όπως έχει ήδη συμβεί στο παρελθόν, μπορεί να ολοκληρωθεί από την Επιτροπή σε διάστημα μικρότερο του ενός μηνός. Ομοίως, από την προγενέστερη πρακτική της Επιτροπής προκύπτει ότι η αξιολόγηση αυτών των τύπων σχεδίων μέτρων συχνά δεν οδηγεί σε διατύπωση σχολίων από την Επιτροπή προς την ΕΡΑ σύμφωνα με το άρθρο 32 παράγραφος 3 του κώδικα. Ως εκ τούτου, στη σύσταση διευκρινίζεται σε ποιες περιπτώσεις μπορεί να χρησιμοποιείται Συνοπτικό Έντυπο Κοινοποίησης.

                  (12)

                  Από την άλλη πλευρά, ουσιώδεις αλλαγές στη φύση ή στο πεδίο εφαρμογής των διορθωτικών μέτρων που έχουν σημαντικό αντίκτυπο στην αγορά, όπως τροποποιήσεις των μεθοδολογιών που χρησιμοποιούνται για τον υπολογισμό του κόστους ή των τιμών (7), ο καθορισμός των πορειών καθόδου ή οι μεταβολές στα επίπεδα τιμών (με εξαίρεση τις επικαιροποιήσεις των τιμών που αντικατοπτρίζουν απλώς μεταβολές στους σχετικούς οικονομικούς δείκτες ή παράγοντες που περιγράφονται ανωτέρω), θα πρέπει να κοινοποιούνται με τη χρήση του Tυποποιημένου Eντύπου Kοινοποίησης.

                  (13)

                  Η δέσμη εντύπων κοινοποίησης θα πρέπει επίσης, κατά περίπτωση, να περιλαμβάνει ενδείξεις σχετικά με το περιεχόμενο των κοινοποιήσεων που σχετίζονται με τις νέες διατάξεις που θεσπίστηκαν με τον κώδικα. Μεταξύ αυτών περιλαμβάνονται ιδίως οι κοινοποιήσεις που εμπίπτουν στο πεδίο εφαρμογής των άρθρων 61 και 76 του κώδικα (συμμετρικές υποχρεώσεις πρόσβασης και προσφορές συνεπένδυσης) και στο πεδίο εφαρμογής των άρθρων 78 έως 81 του κώδικα (εθελούσιος διαχωρισμός, δεσμεύσεις, επιχειρήσεις μόνον χονδρικής και μετάβαση από τις παραδοσιακές υποδομές).

                  (14)

                  Ο μηχανισμός που επιτρέπει στην Επιτροπή να απαιτεί από τις ΕΡΑ να αποσύρουν σχεδιαζόμενα μέτρα σχετικά με τον ορισμό της αγοράς και τον ορισμό επιχειρήσεων ως κατεχουσών σημαντική ισχύ στην αγορά, όταν τα εν λόγω μέτρα θα δημιουργούσαν φραγμό στην εσωτερική αγορά ή θα ήταν ασύμβατα με το ενωσιακό δίκαιο, έχει συμβάλει σημαντικά στη διαμόρφωση συνεκτικών ρυθμιστικών προσεγγίσεων μεταξύ των κρατών μελών. Ο μηχανισμός έχει αποδειχθεί αποτελεσματικός όσον αφορά την αποσαφήνιση των περιστάσεων υπό τις οποίες θα πρέπει να εφαρμόζεται εκ των προτέρων ρύθμιση.

                  (15)

                  Από την εμπειρία των διαδικασιών των άρθρων 7 και 7α της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου (8) προκύπτει ότι ανακολουθίες στην εφαρμογή διορθωτικών μέτρων από τις ΕΡΑ υπό παρόμοιες συνθήκες αγοράς ενδέχεται να υπονομεύουν την εσωτερική αγορά ηλεκτρονικών επικοινωνιών.

                  (16)

                  Ο κώδικας έχει αναθέσει νέες εξουσίες στην Επιτροπή, σε περίπτωση που ο BEREC συμμερίζεται τις ανησυχίες της, να απαιτεί από μια ΕΡΑ να αποσύρει σχέδια μέτρων που αφορούν i) την επέκταση υποχρεώσεων πέραν του πρώτου σημείου συγκέντρωσης ή διανομής για την αντιμετώπιση υψηλών και μη παροδικών οικονομικών ή υλικών φραγμών στην αναπαραγωγή (άρθρο 61 παράγραφος 3 του κώδικα), ή ii) τη ρυθμιστική μεταχείριση νέων δικτύων πολύ υψηλής χωρητικότητας (VHCN) (άρθρο 76 του κώδικα).

                  (17)

                  Για την επίτευξη των γενικών στόχων που καθορίζονται στο άρθρο 3 του κώδικα, και ιδίως των στόχων της άρσης των εναπομενόντων εμποδίων στην εσωτερική αγορά και της προώθησης της ρυθμιστικής προβλεψιμότητας, είναι απαραίτητη η πλήρης συμμόρφωση με τον μηχανισμό κοινοποίησης που προβλέπεται στο άρθρο 32 του κώδικα.

                  (18)

                  Με στόχο την αύξηση της διαφάνειας και της αποτελεσματικότητας του μηχανισμού διαβούλευσης του άρθρου 32, η Επιτροπή, οι άλλες ΕΡΑ και ο BEREC θα πρέπει να είναι σε θέση να επαληθεύουν εύκολα αν, και με ποιον τρόπο, η κοινοποιούσα ΕΡΑ έχει λάβει υπόψη τα σχόλια που διατυπώθηκαν σχετικά με κοινοποιηθέν σχέδιο μέτρου. Για τον σκοπό αυτόν, όταν μια ΕΡΑ κοινοποιεί το εγκριθέν μέτρο στην Επιτροπή, στον BEREC ή στις άλλες ΕΡΑ, αφού λάβει τα σχόλιά τους, θα πρέπει να προσδιορίζει τον τρόπο με τον οποίο έλαβε ιδιαιτέρως υπόψη τα εν λόγω σχόλια.

                  (19)

                  Τα αιτήματα των ΕΡΑ για παράταση της προθεσμίας για την κοινοποίηση νέας ανάλυσης της αγοράς σύμφωνα με το άρθρο 67 παράγραφος 5 του κώδικα πρέπει να περιέχουν επαρκείς και αιτιολογημένες πληροφορίες, ώστε να είναι η Επιτροπή σε θέση να αξιολογήσει αν θα χορηγήσει την παράταση που ζητείται.

                  (20)

                  Σύμφωνα με το άρθρο 34 του κώδικα, ο BEREC εξέδωσε τη γνώμη του σχετικά με την παρούσα σύσταση (9) στις 12 Φεβρουαρίου 2021,

            ΣΥΝΙΣΤΑ:

         Δίαυλοι επικοινωνίας

                  1.

                  Οι ΕΡΑ ενθαρρύνονται να αξιοποιούν την ευκαιρία να συζητήσουν άτυπα με τις υπηρεσίες της Επιτροπής τυχόν προκαταρκτικά πορίσματα ή ερωτήματα σχετικά με μελλοντικά σχέδια μέτρων σε συνεδρίαση πριν από την κοινοποίηση (συμπεριλαμβανομένης τηλεφωνικής κλήσης ή βιντεοδιάσκεψης, όπου εξυπηρετεί καλύτερα). Οι εν λόγω επαφές πριν από την κοινοποίηση θα πρέπει να ενθαρρύνονται, πριν και/ή μετά την εθνική διαβούλευση που προβλέπεται στο άρθρο 23 παράγραφος 1 του κώδικα. Οι εν λόγω επαφές πριν από την κοινοποίηση έχουν ιδιαίτερη σημασία για τα σχέδια μέτρων που συνίστανται σε επανεξέταση της αγοράς, αλλά έχουν επίσης σημασία για διορθωτικά μέτρα. Στις περιπτώσεις αυτές, ιδίως όταν το σχέδιο μέτρου υπόκειται σε σημαντικές αλλαγές κατόπιν της δημόσιας διαβούλευσης, ενθαρρύνεται η πραγματοποίηση πρόσθετων επαφών πριν από την επίσημη κοινοποίηση των εν λόγω μέτρων σύμφωνα με το άρθρο 32 παράγραφος 3 του κώδικα.

                  2.

                  Οι ΕΡΑ θα πρέπει να υποβάλλουν κοινοποιήσεις μέσω της ασφαλούς ηλεκτρονικής διεπαφής που προσδιορίζει η Επιτροπή.

                  3.

                  Όταν, για τεχνικούς ή άλλους λόγους, δεν είναι δυνατή η αναφόρτωση εγγράφων που σχετίζονται με την κοινοποίηση στην ασφαλή ηλεκτρονική διεπαφή, η ΕΡΑ μπορεί να αποστείλει τα έγγραφα στην Επιτροπή μέσω ηλεκτρονικού ταχυδρομείου. Πάντως, οι άλλες ΕΡΑ και ο BEREC μπορούν να έχουν πρόσβαση στα εν λόγω έγγραφα στην ασφαλή ηλεκτρονική διεπαφή όπου αποθηκεύονται χωρίς καθυστέρηση από την Επιτροπή. Η ΕΡΑ θα πρέπει, το συντομότερο δυνατόν από τεχνική άποψη, να αναφορτώνει στην ασφαλή ηλεκτρονική διεπαφή κάθε έγγραφο που έχει κατ’ εξαίρεση αποσταλεί με ηλεκτρονικό ταχυδρομείο.

                  4.

                  Μετά την αναφόρτωση μιας κοινοποίησης στην ασφαλή ηλεκτρονική διεπαφή (καταχώριση), η Επιτροπή μπορεί να αποστείλει στην ΕΡΑ αίτημα παροχής πληροφοριών ή διευκρινίσεων, σύμφωνα με το άρθρο 20 παράγραφος 2 του κώδικα. Συνιστάται οι ΕΡΑ να παρέχουν τις ζητούμενες πληροφορίες εντός τριών εργάσιμων ημερών (10), εφόσον αυτές είναι άμεσα διαθέσιμες. Οι ΕΡΑ πρέπει να ενημερώνουν τις υπηρεσίες της Επιτροπής για κάθε πρόβλημα που ενδέχεται να αντιμετωπίσουν κατά την τήρηση της προθεσμίας αυτής.

                  5.

                  Όταν άλλη ΕΡΑ ή ο BEREC διατυπώνει σχόλια σχετικά με μια κοινοποίηση, μπορεί να εκδίδει τα σχόλια αυτά σε οποιαδήποτε επίσημη γλώσσα επιλέξει, η οποία μπορεί να διευκολύνει τη διαβούλευση όλων των άλλων ΕΡΑ. Θα πρέπει να κοινοποιεί τις εν λόγω παρατηρήσεις στην Επιτροπή, στον BEREC και στις άλλες ΕΡΑ, με ηλεκτρονικά μέσα, κατά προτίμηση με αναφορτώνοντάς τις στο δημόσιο τμήμα της ασφαλούς ηλεκτρονικής διεπαφής της Επιτροπής.

                  6.

                  Οι ΕΡΑ θα πρέπει να προσδιορίζουν και να διαγράφουν τυχόν εμπιστευτικές πληροφορίες και να ζητούν τη διόρθωση τυχόν σφαλμάτων που περιέχονται στην επιστολή διατύπωσης ή μη σχολίων της Επιτροπής εντός τριών εργάσιμων ημερών, πριν από τη δημοσίευση της τελευταίας στο δημόσιο τμήμα της ασφαλούς ηλεκτρονικής διεπαφής της Επιτροπής.

                  7.

                  Μια ΕΡΑ μπορεί να αποφασίσει ανά πάσα στιγμή να αποσύρει το κοινοποιηθέν σχέδιο μέτρου. Στην περίπτωση αυτή, η ΕΡΑ θα πρέπει να αναφορτώσει ανακοίνωση της απόσυρσης στην ασφαλή ηλεκτρονική διεπαφή.

                  8.

                  Όταν μια ΕΡΑ εγκρίνει σχέδιο μέτρου, το οποίο είχε κοινοποιηθεί προηγουμένως σύμφωνα με το άρθρο 32 παράγραφος 3 του κώδικα, αφού λάβει σχόλια από την Επιτροπή, τον BEREC ή άλλη ΕΡΑ, θα πρέπει να κοινοποιεί στην Επιτροπή, στον BEREC και στις άλλες ΕΡΑ τόσο το εγκριθέν μέτρο όσο και τον τρόπο με τον οποίο έλαβε ιδιαιτέρως υπόψη τα σχόλια που διατυπώθηκαν. Προκειμένου να ενισχυθεί η διαφάνεια και να διευκολυνθούν οι διαδικασίες για την κοινοποίηση εγκριθέντων μέτρων, οι ΕΡΑ θα πρέπει να κοινοποιούν στην Επιτροπή τα μέτρα που έχουν εγκρίνει συμπληρώνοντας και υποβάλλοντας το έντυπο που παρατίθεται στο παράρτημα IV, μαζί με το εγκριθέν μέτρο.

         Επίπεδο λεπτομέρειας που πρέπει να περιέχεται στις κοινοποιήσεις

                  9.

                  Οι κοινοποιήσεις θα πρέπει να συντάσσονται σε οποιαδήποτε από τις επίσημες γλώσσες της Ένωσης. Το Τυποποιημένο Έντυπο Κοινοποίησης (παραρτήματα I και II) ή το Συνοπτικό Έντυπο Κοινοποίησης (παράρτημα III), που αναφέρονται από κοινού ως «δέσμη εντύπων κοινοποίησης», και η κοινοποίηση των εγκριθέντων μέτρων (παράρτημα IV) μπορούν να συντάσσονται σε οποιαδήποτε επίσημη γλώσσα η οποία μπορεί να διευκολύνει τις ανταλλαγές μεταξύ ΕΡΑ και BEREC.

                  10.

                  Τα σχέδια μέτρων που κοινοποιούνται από ΕΡΑ θα πρέπει να είναι δεόντως τεκμηριωμένα και να συνοδεύονται από κάθε άλλο έγγραφο που απαιτείται για την αξιολόγηση του μέτρου. Όλες οι πληροφορίες που υποβάλλονται από τις ΕΡΑ θα πρέπει να είναι πλήρεις και να συνοψίζονται στο έντυπο κοινοποίησης.

                  11.

                  Προκειμένου να βελτιωθεί η αποδοτικότητα του μηχανισμού κοινοποίησης, να αυξηθεί η ασφάλεια δικαίου για τις ΕΡΑ και τους συντελεστές της αγοράς και να διασφαλιστεί η έγκαιρη εφαρμογή των κανονιστικών μέτρων, είναι επιθυμητό οι κοινοποιήσεις των ΕΡΑ με αντικείμενο αναλύσεις αγοράς να περιλαμβάνουν επίσης τα διορθωτικά μέτρα που προτείνουν οι ΕΡΑ για την αντιμετώπιση των εντοπιζόμενων αδυναμιών της αγοράς, όπου αυτό είναι δυνατόν. Εάν το σχέδιο μέτρου αφορά ανταγωνιστική αγορά και υπάρχουν ήδη διορθωτικά μέτρα σε σχέση με τη συγκεκριμένη αγορά, η κοινοποίηση θα πρέπει να περιλαμβάνει επίσης την πρόταση για την άρση των συγκεκριμένων υποχρεώσεων.

                  12.

                  Η δέσμη εντύπων κοινοποίησης δεν προορίζεται να αντικαταστήσει το κοινοποιούμενο σχέδιο μέτρου, αλλά η ορθή χρήση τους αναμένεται να παράσχει στην Επιτροπή, στον BEREC και στις ΕΡΑ των άλλων κρατών μελών τη δυνατότητα να επαληθεύουν ότι το κοινοποιούμενο σχέδιο μέτρου περιέχει πράγματι όλες τις πληροφορίες που απαιτούνται για την εκτέλεση των καθηκόντων τους σύμφωνα με τα άρθρα 32 και 33 του κώδικα εντός του χρονικού πλαισίου που καθορίζεται στα εν λόγω άρθρα.

                  13.

                  Οι ΕΡΑ θα πρέπει να παραθέτουν τις ζητούμενες πληροφορίες στα αντίστοιχα τμήματα του εντύπου κοινοποίησης, με παραπομπές στο μέρος του κοινοποιούμενου σχεδίου μέτρου όπου περιλαμβάνονται οι πληροφορίες αυτές.

                  14.

                  Οι ΕΡΑ ενθαρρύνονται να συζητούν εκ των προτέρων με την Επιτροπή, ιδίως κατά τις άτυπες επαφές πριν από την κοινοποίηση, τυχόν ερωτήματα σχετικά με το κατά πόσον ένα δεδομένο εθνικό μέτρο εμπίπτει στο πεδίο εφαρμογής του άρθρου 32 παράγραφος 3 του κώδικα, καθώς και σχετικά με τη μορφή ή την ουσία των σχεδιαζόμενων κοινοποιήσεων. Ως εκ τούτου, οι ΕΡΑ ενθαρρύνονται να προβαίνουν σε διαβούλευση με την Επιτροπή για κάθε πτυχή ή ερώτηση σχετικά με τη δέσμη εντύπων κοινοποίησης και, ιδίως, σχετικά με το είδος των πληροφοριών που καλούνται να παράσχουν.

         Κοινοποίηση μέσω Tυποποιημένου Eντύπου Kοινοποίησης

                  15.

                  Τα σχέδια μέτρων θα πρέπει να κοινοποιούνται στην Επιτροπή, στον BEREC και στις άλλες ΕΡΑ συνοδευόμενα από δεόντως συμπληρωμένο Τυποποιημένο Έντυπο Κοινοποίησης, όπως παρατίθεται στα παραρτήματα Ι και ΙΙ, εκτός από τις περιπτώσεις που αναφέρονται στο σημείο 18 της παρούσας σύστασης.

                  16.

                  Τα κοινοποιούμενα σχέδια μέτρων θα πρέπει να περιλαμβάνουν, κατά περίπτωση, πληροφορίες σχετικά με τα ακόλουθα:

            α)
            πληροφορίες που απαιτούνται για όλες τις κοινοποιήσεις μέσω Tυποποιημένου Eντύπου Kοινοποίησης

                  1)

                  τις ημερομηνίες και τα αποτελέσματα της προηγούμενης δημόσιας διαβούλευσης που πραγματοποιήθηκε από την ΕΡΑ·

                  2)

                  τη γνώμη που ενδεχομένως εκδόθηκε από την εθνική αρχή ανταγωνισμού·

            β)
            πρόσθετες πληροφορίες που απαιτούνται για κοινοποιήσεις σχεδίου μέτρου σχετικά με την ανάλυση της αγοράς και την επιβολή διορθωτικών μέτρων (άρθρα 64, 67 και 68 του κώδικα)

                  1)

                  τη σχετική αγορά προϊόντων ή υπηρεσιών (11), και ειδικότερα περιγραφή των προϊόντων και των υπηρεσιών που πρόκειται να συμπεριληφθούν στη σχετική αγορά ή να αποκλειστούν από αυτή βάσει της δυνατότητας υποκατάστασης στην πλευρά της ζήτησης και στην πλευρά της προσφοράς. όταν, για τους σκοπούς της ανάλυσης της αγοράς, ένα σχέδιο μέτρου ορίζει μια σχετική αγορά που διαφέρει από εκείνες της σύστασης (ΕΕ) 2020/2245 της Επιτροπής (12), οι ΕΡΑ θα πρέπει να αποδεικνύουν ότι πληρούνται τα κριτήρια που καθορίζονται στο άρθρο 67 παράγραφος 1 του κώδικα·

                  2)

                  τη σχετική γεωγραφική αγορά, συμπεριλαμβανομένης αιτιολογημένης ανάλυσης των ανταγωνιστικών συνθηκών βάσει της δυνατότητας υποκατάστασης στην πλευρά της ζήτησης και στην πλευρά της προσφοράς καθώς και πληροφορίες και δεδομένα που χρησιμοποιούνται στη γεωγραφική ανάλυση, όσον αφορά την επιλογή της βασικής γεωγραφικής μονάδας, τους διαρθρωτικούς και συμπεριφορικούς δείκτες που χρησιμοποιούνται (δηλαδή, τον αριθμό των ανταγωνιστικών δικτύων, τα μερίδια αγοράς και τις τάσεις των μεριδίων αγοράς, την ανάλυση των τιμολογιακών συμπεριφορών ή των διαφορετικών τιμών σε περιφερειακό επίπεδο και τα πρότυπα συμπεριφοράς) (13)·

                  3)

                  τις σημαντικότερες επιχειρήσεις που δραστηριοποιούνται στη σχετική αγορά·

                  4)

                  τα αποτελέσματα της ανάλυσης της σχετικής αγοράς, ιδίως τα πορίσματα σχετικά με την παρουσία ή την απουσία αποτελεσματικού ανταγωνισμού στη σχετική αγορά χονδρικής και την ανάλυση της αντίστοιχης αγοράς λιανικής, συμπεριλαμβανομένων των λόγων της παρουσίας ή απουσίας αυτής, δηλαδή το κοινοποιούμενο σχέδιο μέτρου θα πρέπει να περιέχει τα μερίδια αγοράς (κατά προτίμηση τόσο από άποψη αξίας όσο και από άποψη όγκου) των διαφορετικών επιχειρήσεων και τις τάσεις αυτών των μεριδίων αγοράς, καθώς και αναφορά σε άλλα συναφή κριτήρια, κατά περίπτωση, όπως οι φραγμοί εισόδου, οι οικονομίες κλίμακας και φάσματος, η κάθετη ολοκλήρωση, ο έλεγχος υποδομής που δεν είναι εύκολο να αναπαραχθεί, πλεονεκτήματα ή προβάδισμα σε τεχνολογικό επίπεδο, ανύπαρκτη ή χαμηλή αντισταθμιστική αγοραστική ισχύς, εύκολη ή προνομιακή πρόσβαση σε κεφαλαιαγορές / χρηματοδοτικούς πόρους, το συνολικό μέγεθος της επιχείρησης, διαφοροποίηση προϊόντων/υπηρεσιών, ιδιαίτερα ανεπτυγμένα δίκτυα διανομής και πωλήσεων, απουσία δυνητικού ανταγωνισμού και φραγμοί στην επέκταση·

                  5)

                  εφόσον συντρέχει περίπτωση, τις επιχειρήσεις που πρέπει να οριστούν ως κατέχουσες, μεμονωμένα ή από κοινού, σημαντική ισχύ στην αγορά και το σκεπτικό, τα αποδεικτικά στοιχεία και κάθε άλλη σχετική πληροφορία που τεκμηριώνουν τον ορισμό αυτόν·

                  6)

                  στην περίπτωση κοινοποίησης σχεδίων μέτρων που εμπίπτουν στο πεδίο εφαρμογής του άρθρου 68 του κώδικα, τις συγκεκριμένες ρυθμιστικές υποχρεώσεις που προτείνονται για την αντιμετώπιση της έλλειψης αποτελεσματικού ανταγωνισμού στην υπό εξέταση σχετική αγορά ή, σε περιπτώσεις στις οποίες διαπιστώνεται η ύπαρξη αποτελεσματικού ανταγωνισμού στη σχετική αγορά και έχουν ήδη επιβληθεί τέτοιες υποχρεώσεις στην αγορά αυτή, τα σχέδια μέτρων που προτείνονται για την άρση των υποχρεώσεων αυτών·

                  7)

                  για τα σχέδια μέτρων που εμπίπτουν στο πεδίο εφαρμογής του άρθρου 76 παράγραφος 2 του κώδικα, η κοινοποίηση θα πρέπει να περιλαμβάνει ειδικότερα: Λεπτομερή περιγραφή της δέσμευσης που προσφέρεται από τον φορέα εκμετάλλευσης με σημαντική ισχύ στην αγορά και τον τρόπο με τον οποίο συμμορφώνεται με τους όρους του άρθρου 76 παράγραφος 1 του κώδικα, περιγραφή της ρυθμιστικής μεταχείρισης των νέων στοιχείων δικτύου πολύ υψηλής χωρητικότητας που υπόκεινται στη δέσμευση, των οντοτήτων που συνεπενδύουν, του βαθμού της συνεπένδυσης και του δυνητικού ανταγωνιστικού ρόλου τους στην αγορά, και, κατά περίπτωση, περιγραφή των διορθωτικών μέτρων που επιβάλλονται βάσει του άρθρου 76 παράγραφος 2 τρίτο εδάφιο του κώδικα και αιτιολόγηση της επιβολής, διατήρησης ή προσαρμογής των εν λόγω διορθωτικών μέτρων·

                  8)

                  για τα σχέδια μέτρων που εμπίπτουν στο άρθρο 79 του κώδικα, η κοινοποίηση θα πρέπει να περιλαμβάνει την απόφαση δέσμευσης (όταν είναι διακριτή από το σχέδιο μέτρου), λεπτομερή περιγραφή των όρων που αποδέχεται η ΕΡΑ, καθώς και της φύσης και των αποτελεσμάτων της δοκιμής αγοράς που διενεργήθηκε·

                  9)

                  για τα σχέδια μέτρων που εμπίπτουν στο πεδίο εφαρμογής του άρθρου 80 του κώδικα, η κοινοποίηση θα πρέπει να περιλαμβάνει τις σχετικές πληροφορίες που αποδεικνύουν λεπτομερώς ότι πληρούνται οι προϋποθέσεις για την άρση ορισμένων από τις υποχρεώσεις σημαντικής ισχύος στην αγορά, σύμφωνα με το άρθρο 80 παράγραφος 1 του κώδικα·

                  10)

                  οι κοινοποιήσεις που πραγματοποιούνται σύμφωνα με το άρθρο 68 παράγραφος 3 δεύτερο εδάφιο του κώδικα θα πρέπει επίσης να περιέχουν επαρκή αιτιολόγηση προς υποστήριξη του αιτήματος προς την Επιτροπή για την επιβολή υποχρεώσεων πρόσβασης ή διασύνδεσης διαφορετικών από εκείνες που αναφέρονται στα άρθρα 69 έως 74 και στα άρθρα 76 και 80 του κώδικα σε φορείς εκμετάλλευσης με σημαντική ισχύ στην αγορά·

                  11)

                  οι κοινοποιήσεις που εμπίπτουν στο πεδίο εφαρμογής του άρθρου 68 παράγραφος 5 του κώδικα θα πρέπει επίσης να περιέχουν επαρκή αιτιολόγηση της αναγκαιότητας των σκοπούμενων σχεδίων μέτρων με σκοπό τη συμμόρφωση με διεθνείς δεσμεύσεις·

            γ)
            πρόσθετες πληροφορίες που απαιτούνται για κοινοποιήσεις άλλου τύπου σχεδίων μέτρων (άρθρο 61 του κώδικα)

                  1)

                  στην περίπτωση κοινοποίησης σχεδίων μέτρων που εμπίπτουν στο πεδίο εφαρμογής του άρθρου 61 παράγραφοι 1 έως 4 του κώδικα, το σχέδιο μέτρου θα πρέπει να περιλαμβάνει τις επιχειρήσεις που επηρεάζονται, την αιτιολόγηση του σχεδίου μέτρου σύμφωνα με τη νομική βάση που χρησιμοποιήθηκε, την περιγραφή των υποχρεώσεων που πρόκειται να επιβληθούν, καθώς και παραπομπή σε τυχόν συναφή σχέδια μέτρων που είχαν κοινοποιηθεί προηγουμένως, συμπεριλαμβανομένων των αποτελεσμάτων της ανάλυσης της σχετικής αγοράς που μπορεί να επηρεαστεί, όπως περιγράφεται στο σημείο 4)·

                  2)

                  ειδικότερα, τα σχέδια μέτρων που εμπίπτουν στο άρθρο 61 παράγραφος 3 του κώδικα θα πρέπει να περιλαμβάνουν περιγραφή του τρόπου με τον οποίο η ΕΡΑ καθόρισε το πρώτο σημείο συγκέντρωσης ή διανομής (FCDP) και/ή το σημείο πέραν του FCDP που μπορεί να φιλοξενεί επαρκή αριθμό συνδέσεων τελικών χρηστών προκειμένου μια αποδοτική επιχείρηση να μπορεί να υπερβαίνει τους σημαντικούς φραγμούς στην αναπαραγωγιμότητα που έχουν εντοπισθεί και πληροφορίες και σκεπτικό που υποστηρίζουν το συμπέρασμα ότι δεν είναι δυνατή η αναπαραγωγή των σχετικών στοιχείων δικτύου και ότι, ως εκ τούτου, οι υποχρεώσεις είναι δικαιολογημένες· ειδικότερα, όσον αφορά τις υποχρεώσεις που προτείνονται δυνάμει του άρθρου 61 παράγραφος 3 δεύτερο εδάφιο, οι ΕΡΑ θα πρέπει να συμπεριλαμβάνουν περιγραφή των οικονομικών ή υλικών φραγμών στην αναπαραγωγή τους οποίους θεωρούν υψηλούς και μη παροδικούς, καθώς και των προβλημάτων ανταγωνισμού και των ανεπαρκειών της αγοράς σε επίπεδο λιανικής που επιδιώκουν να αντιμετωπίσουν οι προτεινόμενες υποχρεώσεις, όπως επίσης και την αιτιολόγηση για τυχόν εξαιρέσεις που θα εφαρμοστούν, όπως ο προσδιορισμός των αναπτύξεων δικτύου που μπορούν να θεωρηθούν νέες και των σχεδίων που μπορούν να θεωρηθούν μικρά.

         Κοινοποιήσεις μέσω του Συνοπτικού Εντύπου Κοινοποίησης

                  17.

                  Τα ακόλουθα σχέδια μέτρων θα πρέπει να κοινοποιούνται μέσω του Συνοπτικού Εντύπου Κοινοποίησης που περιέχεται στο παράρτημα III, δεόντως συμπληρωμένου:

                              α)

                              σχέδια μέτρων αμιγώς τεχνικού χαρακτήρα που επικαιροποιούν τις λεπτομέρειες προηγουμένως επιβληθέντων ρυθμιστικών διορθωτικών μέτρων και δεν έχουν σημαντικό αντίκτυπο στην αγορά· τα εν λόγω σχέδια μέτρων μπορεί να είναι τροποποιήσεις σε προσφορές αναφοράς που περιέχουν ήσσονος σημασίας προσαρμογές των υποχρεώσεων που έχουν ήδη καθοριστεί, και δευτεροβάθμιες κοινοποιήσεις (14) όταν δεν επέρχεται μεταβολή ή η μεταβολή είναι τεχνικής φύσης·

                              β)

                              επικαιροποιήσεις των αποφάσεων σχετικά με τη δοκιμή οικονομικής αναπαραγωγιμότητας οι οποίες δεν αλλάζουν τη βασική μεθοδολογία (όπως η δοκιμή νέων τιμών/προσφορών)·

                              γ)

                              μεταγενέστερες κοινοποιήσεις υποχρεώσεων άλλων φορέων εκμετάλλευσης με χρήση της ίδιας προσέγγισης/μεθοδολογίας με αυτήν που έχει ήδη χρησιμοποιηθεί (όπως επικαιροποίηση των υποχρεώσεων στις αγορές τερματισμού), εάν οι εν λόγω τροποποιήσεις περιορίζονται σε διορθωτικά μέτρα και δεν αφορούν τον ορισμό της αγοράς και τον καθορισμό σημαντικής ισχύος στην αγορά·

                              δ)

                              σχέδια μέτρων που εμπίπτουν στο πεδίο εφαρμογής του άρθρου 76 παράγραφος 2 του κώδικα, μόνο στον βαθμό που περιορίζονται σε μεταγενέστερα επιμέρους σχέδια αποφάσεων στο πλαίσιο προγράμματος συνεπενδύσεων που είχε προηγουμένως κοινοποιηθεί και αξιολογηθεί, και υπό την προϋπόθεση ότι δεν υπήρξε ουσιαστική μεταβολή των περιστάσεων μετά την αξιολόγηση του προγράμματος συνεπενδύσεων (15).

                  18.

                  Για τα σχέδια μέτρων που αναφέρονται στο σημείο 17, θα πρέπει να αρκεί η ΕΡΑ να συμπληρώσει και να υποβάλει Συνοπτικό Έντυπο Κοινοποίησης και να αναφορτώσει το σχέδιο μέτρου στην ασφαλή ηλεκτρονική διεπαφή της Επιτροπής, ώστε να είναι δυνατή η πρόσβαση του κοινού σε αυτό. Σε περίπτωση που η Επιτροπή κρίνει, κατά την αξιολόγηση του κοινοποιηθέντος μέτρου, ότι απαιτούνται πρόσθετα έγγραφα, μπορεί να τα ζητήσει σε οποιοδήποτε στάδιο της διαδικασίας.

                  19.

                  Ωστόσο, εάν η Επιτροπή, κατά την επαλήθευση των προϋποθέσεων για την υπαγωγή του Συνοπτικού Εντύπου Κοινοποίησης στις κατηγορίες που αναφέρονται στο σημείο 17 εντός πέντε εργάσιμων ημερών, κρίνει ότι οι εν λόγω προϋποθέσεις δεν πληρούνται, η κοινοποιούσα ΕΡΑ θα πρέπει χωρίς καθυστέρηση να υποβάλει το σχέδιο μέτρου χρησιμοποιώντας το Τυποποιημένο Έντυπο Κοινοποίησης. Στις περιπτώσεις αυτές, η μηνιαία περίοδος επανεξέτασης δεν διακόπτεται.

                  20.

                  Στις κοινοποιήσεις σχεδιασμού που πραγματοποιούνται σύμφωνα με το άρθρο 68 παράγραφος 3 δεύτερο έως τέταρτο εδάφιο του κώδικα, οι ΕΡΑ θα πρέπει να προβλέπουν ότι θα απαιτηθεί περίοδος τουλάχιστον πέντε μηνών για την έκδοση της απόφασης εξουσιοδότησης από την Επιτροπή, δεδομένης της ανάγκης διαβούλευσης με τον BEREC για τα μέτρα αυτά που πρέπει να εγκριθούν ως εκτελεστικές πράξεις δυνάμει του άρθρου 118 παράγραφος 3.

         Καταχώριση κοινοποιήσεων

                  21.

                  Οι κοινοποιήσεις που πραγματοποιούνται μέσω της δέσμης εντύπων κοινοποίησης που αναφέρονται στα σημεία 16 και 17 καταχωρίζονται με τη σειρά με την οποία κοινοποιούνται. Οι ΕΡΑ θα πρέπει να σημειώσουν ότι η μηνιαία περίοδος επανεξέτασης αρχίζει αμέσως από τη στιγμή της παραλαβής της κοινοποίησης του σχεδίου μέτρου.

                  22.

                  Η επιβεβαίωση λήψης και η χορήγηση αριθμού κοινοποίησης θα πρέπει να καταχωρίζονται, ενώ επίσης θα πρέπει να αποστέλλεται ειδοποίηση με ηλεκτρονικά μέσα σε όλες τις ΕΡΑ, στον BEREC και σε άλλους εγγεγραμμένους χρήστες της ασφαλούς ηλεκτρονικής διεπαφής της Επιτροπής. Στην εν λόγω ανακοίνωση καταχώρισης θα πρέπει να περιλαμβάνονται τα ακόλουθα:

                              α)

                              η ημερομηνία καταχώρισης της κοινοποίησης·

                              β)

                              το αντικείμενο της κοινοποίησης·

                              γ)

                              το έντυπο κοινοποίησης·

                              δ)

                              τυχόν δικαιολογητικά έγγραφα που παρελήφθησαν.

         Επεξεργασία εμπιστευτικών πληροφοριών

                  23.

                  Όταν η ΕΡΑ θεωρεί ότι οι πληροφορίες που σχετίζονται με μια κοινοποίηση είναι εμπιστευτικές σύμφωνα με τους ενωσιακούς και τους εθνικούς κανόνες περί εμπορικού απορρήτου, ο αποστολέας των πληροφοριών θα πρέπει να τις επισημαίνει σαφώς ως «εμπιστευτικές», πριν τις αναφορτώσει στην ασφαλή ηλεκτρονική διεπαφή της Επιτροπής ή, κατά περίπτωση, να τις αποστέλλει με ηλεκτρονικά μέσα.

                  24.

                  Για να διασφαλιστεί η διαφάνεια των κοινοποιήσεων, κάθε κοινοποίηση που υποβάλλεται ως «εμπιστευτική» θα πρέπει επίσης να υποβάλλεται και σε προσαρμοσμένη μη εμπιστευτική έκδοση ή έκδοση από την οποία έχουν διαγραφεί οι εμπιστευτικές πληροφορίες, η οποία και θα δημοσιοποιείται.

                  25.

                  Κατά τη συμπλήρωση των εντύπων κοινοποίησης που αναφέρονται στο σημείο 9, οι ΕΡΑ δεν θα πρέπει να συμπεριλαμβάνουν εμπιστευτικές πληροφορίες.

                  26.

                  Η παρούσα σύσταση απευθύνεται στα κράτη μέλη.

         Βρυξέλλες, 30 Μαρτίου 2021.

               Για την Επιτροπή

            Thierry BRETON

               Μέλος της Επιτροπής

         (1)  ΕΕ L 321 της 17.12.2018, σ. 36.

         (2)  Κανονισμός (ΕΕ) 2018/1971 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και του Οργανισμού για την υποστήριξη του BEREC (Υπηρεσία του BEREC), την τροποποίηση του κανονισμού (ΕΕ) 2015/2120 και την κατάργηση του κανονισμού (ΕΚ) αριθ. 1211/2009 (ΕΕ L 321 της 17.12.2018, σ. 1).

         (3)  Απόφαση του Δικαστηρίου της Ευρωπαϊκής Ένωσης της 20ής Δεκεμβρίου 2017, Polkomtel sp. z o.o κατά Prezes Urzędu Komunikacji Elektronicznej, C-277/16, σκέψη 45, ECLI:EU:C:2017:989· απόφαση του Δικαστηρίου της Ευρωπαϊκής Ένωσης της 14ης Απριλίου 2016, Polkomtel, C-397/14, σκέψη 56 και απάντηση του Δικαστηρίου επί του δευτέρου ερωτήματος, EU:C:2016:256· απόφαση του Δικαστηρίου της Ευρωπαϊκής Ένωσης της 17ης Σεπτεμβρίου 2015, KPN BV κατά Autoriteit Consument en Markt (ACM), C-85/14 σκέψη 47, ECLI:EU:C:2015:610. Βλ. επίσης εθνική δικαστική απόφαση αριθ. 3722/2019 του ιταλικού Consiglio di Stato, η οποία ακύρωσε την απόφαση αριθ. 259/14/CONS της AgCom για αμιγώς διαδικαστικούς λόγους (χωρίς να υπεισέλθει στην ουσία της διαφοράς) λόγω μη συμμόρφωσης με τη διαδικασία διαβούλευσης με την εσωτερική αγορά. Επίσης, τα πολωνικά δικαστήρια ακύρωσαν τις αποφάσεις των εθνικών ρυθμιστικών αρχών οι οποίες επηρεάζουν το εμπόριο μεταξύ των κρατών μελών και οι οποίες επέβαλαν ρυθμιστικές υποχρεώσεις χωρίς υποχρεωτικές προηγούμενες διαβουλεύσεις με την ΕΕ (VI ACa 1148/11, VI ACa 137/14).

         (4)  Σύσταση 2003/561/ΕΚ της Επιτροπής, της 23ης Ιουλίου 2003, για τις κοινοποιήσεις, τις προθεσμίες και τις διαβουλεύσεις που προβλέπονται στο άρθρο 7 της οδηγίας 2002/21/EΚ του Ευρωπαϊκού Κοινοβουλίου και του Συμβουλίου σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (ΕΕ L 190 της 30.7.2003, σ. 13).

         (5)  Σύσταση 2008/850/ΕΚ της Επιτροπής, της 15ης Οκτωβρίου 2008, για τις κοινοποιήσεις, τις προθεσμίες και τις διαβουλεύσεις που προβλέπονται στο άρθρο 7 της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (ΕΕ L 301 της 12.11.2008, σ. 23).

         (6)  CIRCABC, https://circabc.europa.eu/ui/welcome.

         (7)  Για παράδειγμα, πληροφορίες σχετικά με τον υπολογισμό του μέσου σταθμισμένου κόστους κεφαλαίου σύμφωνα με την ανακοίνωση σχετικά με τον υπολογισμό του κόστους κεφαλαίου για παραδοσιακές υποδομές (ανακοίνωση ΜΣΚΚ) (2019/C 375/01).

         (8)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (ΕΕ L 108 της 24.4.2002, σ. 33).

         (9)  BoR (21) 20.

         (10)  Οι προθεσμίες υπολογίζονται σύμφωνα με τον κανονισμό (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (ΕΕ L 124 της 8.6.1971, σ. 1).

         (11)  Βλ. ειδικότερα σημεία 24 έως 51 των κατευθυντήριων γραμμών της Επιτροπής για την ανάλυση της αγοράς και την εκτίμηση της σημαντικής ισχύος στην αγορά βάσει του ενωσιακού κανονιστικού πλαισίου για δίκτυα και υπηρεσίες ηλεκτρονικών επικοινωνιών (2018/C 159/01).

         (12)  Σύσταση (ΕΕ) 2020/2245 της Επιτροπής της 18ης Δεκεμβρίου 2020 αναφορικά με σχετικές αγορές προϊόντων και υπηρεσιών στον τομέα των ηλεκτρονικών επικοινωνιών, οι οποίες επιδέχονται εκ των προτέρων κανονιστική ρύθμιση, σύμφωνα με την οδηγία (EE) 2018/1972 του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 439 της 29.12.2020, σ. 23).

         (13)  Βλέπε σύσταση (ΕΕ) 2020/2245 και επεξηγηματικό σημείωμα (SWD (2020) 337 final) που συνοδεύει τη σύσταση.

         (14)  Αυτό μπορεί να συμβαίνει όταν ένα εθνικό δικαστήριο ακυρώνει την απόφαση μιας ΕΡΑ για διαδικαστικούς λόγους και η εν λόγω ΕΡΑ πρέπει να κοινοποιήσει εκ νέου στην Επιτροπή το ίδιο μέτρο.

         (15)  Βλ. αιτιολογική σκέψη 201 του κώδικα: στην ειδική περίπτωση των προγραμμάτων συνεπενδύσεων που εμπίπτουν στο άρθρο 76 του κώδικα. H αιτιολογική σκέψη 201 αναφέρει ότι: «Για λόγους αποτελεσματικότητας, η εκάστοτε εθνική ρυθμιστική αρχή θα πρέπει να είναι σε θέση να υποβάλλει στην Επιτροπή ενιαία κοινοποίηση σχεδίου μέτρου που αφορά πρόγραμμα συνεπενδύσεων το οποίο πληροί τις σχετικές προϋποθέσεις. Όταν η Επιτροπή δεν ασκεί την εξουσία της να ζητήσει την απόσυρση του σχεδίου μέτρου, θα ήταν δυσανάλογο για τις μεταγενέστερες απλουστευμένες κοινοποιήσεις των επιμέρους σχεδίων αποφάσεων της εθνικής ρυθμιστικής αρχής επί τη βάσει του ίδιου συστήματος, που συμπεριλαμβάνουν επιπροσθέτως αποδεικτικά στοιχεία της πραγματικής σύναψης συμφωνίας με τουλάχιστον έναν συνεπενδυτή, να υπόκεινται σε απόφαση που απαιτεί την απόσυρση χωρίς μεταβολή των περιστάσεων.»

         ΠΑΡΑΡΤΗΜΑ I
         ΤΥΠΟΠΟΙΗΜΕΝΟ ΕΝΤΥΠΟ ΚΟΙΝΟΠΟΙΗΣΗΣ

            Σχέδιο μέτρου σχετικά με την ανάλυση της αγοράς και την επιβολή διορθωτικών μέτρων (άρθρα 64, 67 και 68 του κώδικα)

         [όπως αναφέρεται στο σημείο 16 στοιχεία α) και β)]

                        Τμήμα 1 — Ορισμός της αγοράς

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 1.1

                                 Σχετική αγορά προϊόντων/υπηρεσιών.

                                 1.2.

                                 Σχετικές γεωγραφικές αγορές

                                 1.3.

                                 Εάν η εθνική αρχή ανταγωνισμού («ΕΑΑ») έχει εκδώσει γνώμη, να αναφερθεί εάν συμφωνεί ή όχι με το προτεινόμενο σχέδιο ανάλυσης της σχετικής αγοράς

                        Συμφωνία

                     ☐

                        Διαφωνία

                     ☐

                     Εάν η ΕΑΑ διαφωνεί, περιγράψτε τους λόγους:

                                 1.4

                                 Ημερομηνίες της εθνικής δημόσιας διαβούλευσης

                        Από________ έως__________

                                 1.5

                                 Σύντομη επισκόπηση των αποτελεσμάτων της δημόσιας διαβούλευσης σχετικά με τον προτεινόμενο ορισμό της αγοράς. Να αναφερθεί αν επήλθε κάποια αλλαγή στο σχέδιο μέτρου κατόπιν της δημόσιας διαβούλευσης και, εάν ναι, να περιγραφούν εν συντομία οι αλλαγές.

                        (Π.χ. πόσα σχόλια ελήφθησαν, ποιοι απαντήσαντες συμφώνησαν με τον προτεινόμενο ορισμό της αγοράς, ποιοι απαντήσαντες διαφώνησαν με αυτόν και για ποιους λόγους.)

                                 1.6.

                                 Όταν η σχετική αγορά είναι διαφορετική από εκείνες που αναφέρονται στη σύσταση (ΕΕ) 2020/2245, συνοπτική παρουσίαση των κύριων λόγων που δικαιολογούν τον προτεινόμενο ορισμό της αγοράς με βάση τα τρία κριτήρια που καθορίζονται στο άρθρο 67 παράγραφος 1 του κώδικα (1)

                        Τμήμα 2 — Ορισμός επιχειρήσεων με σημαντική ισχύ στην αγορά (ΣΙΑ)

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 2.1.

                                 Επωνυμία των επιχειρήσεων που έχουν οριστεί ως κατέχουσες, μεμονωμένα ή από κοινού, ΣΙΑ.
                                 Κατά περίπτωση, επωνυμία των επιχειρήσεων που θεωρείται ότι δεν κατέχουν πλέον ΣΙΑ.

                                 2.2.

                                 Κριτήρια που χρησιμοποιήθηκαν για να οριστεί αν μια επιχείρηση κατέχει ή όχι, μεμονωμένα ή από κοινού, ΣΙΑ.

                                 2.3.

                                 Επωνυμία των κυριότερων επιχειρήσεων (ανταγωνιστών) που δραστηριοποιούνται στη σχετική αγορά.

                                 2.4.

                                 Μερίδια αγοράς των επιχειρήσεων που αναφέρθηκαν ανωτέρω και βάση για τον υπολογισμό του μεριδίου αγοράς (π.χ. κύκλος εργασιών, αριθμός συνδρομητών).

                                 2.5.

                                 Εάν η εθνική αρχή ανταγωνισμού («ΕΑΑ») έχει εκδώσει γνώμη, να αναφερθεί εάν συμφωνεί ή όχι με το προτεινόμενο σχέδιο ανάλυσης ΣΙΑ.

                        Συμφωνία

                     ☐

                        Διαφωνία

                     ☐

                     Εάν η ΕΑΑ διαφωνεί, περιγράψτε τους λόγους:

                                 2.6.

                                 Αποτελέσματα της δημόσιας διαβούλευσης σχετικά με τον προτεινόμενο ορισμό ως επιχειρήσεων με ΣΙΑ (π.χ. συνολικός αριθμός των σχολίων που ελήφθησαν, αριθμός εκείνων που συμφωνούν/διαφωνούν). Να αναφερθεί αν επήλθε κάποια αλλαγή στο σχέδιο μέτρου κατόπιν της δημόσιας διαβούλευσης και, εάν ναι, να περιγραφούν εν συντομία οι αλλαγές.

                        Τμήμα 3 — Ρυθμιστικές υποχρεώσεις

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 3.1.

                                 Νομική βάση για τις υποχρεώσεις που πρόκειται να επιβληθούν, να διατηρηθούν, να τροποποιηθούν ή να αρθούν (άρθρα 69 έως 74 και άρθρα 76 έως 81 του κώδικα).

                                 3.2.

                                 Οι λόγοι για τους οποίους η επιβολή, η διατήρηση ή η τροποποίηση των υποχρεώσεων που επιβάλλονται στις επιχειρήσεις θεωρείται αναλογική και αιτιολογημένη βάσει των νομικών διατάξεων στην οποίες βασίζονται. Εναλλακτικά να αναφερθούν οι παράγραφοι, τα τμήματα ή οι σελίδες του σχεδίου μέτρου όπου παρατίθενται οι πληροφορίες αυτές.

                                 3.3.

                                 Όταν τα προτεινόμενα διορθωτικά μέτρα είναι διαφορετικά από εκείνα που προβλέπονται στα άρθρα 69 έως 74 και στα άρθρα 76 και 80 του κώδικα, να αναφερθεί ποιες «εξαιρετικές περιστάσεις» κατά την έννοια του άρθρου 68 παράγραφος 3 του κώδικα δικαιολογούν την επιβολή των εν λόγω διορθωτικών μέτρων. Εναλλακτικά, να αναφερθούν οι παράγραφοι, τα τμήματα ή οι σελίδες του σχεδίου μέτρου όπου περιλαμβάνονται οι πληροφορίες αυτές.

                        Τμήμα 3α — Σχέδια μέτρων βάσει του άρθρου 76 παράγραφος 2 του κώδικα

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 3α.1.

                                 Σύντομη περιγραφή των δεσμεύσεων που προσφέρει ο φορέας εκμετάλλευσης με ΣΙΑ και του τρόπου με τον οποίο συμμορφώνονται με τις προϋποθέσεις του άρθρου 76 παράγραφος 1.

                                 3α.2.

                                 Περιγραφή της ρυθμιστικής μεταχείρισης των στοιχείων του νέου δικτύου πολύ υψηλής χωρητικότητας (VHCN) που υπόκεινται στη δέσμευση σύμφωνα με το άρθρο 76 παράγραφος 2 πρώτο εδάφιο.

                                 3α.3.

                                 Κατά περίπτωση, περιγραφή των διορθωτικών μέτρων που επιβάλλονται βάσει του άρθρου 76 παράγραφος 2 τρίτο εδάφιο

                        Τμήμα 3β — Σχέδια μέτρων βάσει του άρθρου 79 του κώδικα

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 3β.1.

                                 Σύντομη περιγραφή της συνημμένης απόφασης δέσμευσης (ή αναφορά των παραγράφων, τμημάτων ή σελίδων του σχεδίου μέτρου όπου περιλαμβάνονται οι πληροφορίες αυτές)·

                        Τμήμα 3γ — Σχέδια μέτρων βάσει του άρθρου 80 του κώδικα

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 3γ.1.

                                 Σύντομη περιγραφή της δομής της επιχείρησης (ή αναφορά των παραγράφων, τμημάτων ή σελίδων του σχεδίου μέτρου όπου περιλαμβάνονται οι πληροφορίες αυτές).

                                 3γ.2.

                                 Κατά περίπτωση, περιγραφή των διορθωτικών μέτρων που επιβλήθηκαν ή ανακλήθηκαν.

            (1)  Directive (EU) 2018/1972 of the European Parliament and of the Council establishing the European Electronic Communications Code.

         ΠΑΡΑΡΤΗΜΑ II
         ΤΥΠΟΠΟΙΗΜΕΝΟ ΕΝΤΥΠΟ ΚΟΙΝΟΠΟΙΗΣΗΣ

            Συμμετρικές υποχρεώσεις σύμφωνα με το άρθρο 61 του κώδικα

         [όπως αναφέρονται στο σημείο 16 στοιχεία α) και γ)]

                        Τμήμα 1 — Σχέδια μέτρων σχετικά με την επιβολή συμμετρικών υποχρεώσεων

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 1.1.

                                 Σύντομη περίληψη του περιεχομένου του κοινοποιούμενου σχεδίου μέτρου.

                                 1.2.

                                 Νομική βάση για τις υποχρεώσεις που πρόκειται να επιβληθούν, να διατηρηθούν, να τροποποιηθούν ή να αρθούν (άρθρο 61 παράγραφοι 1, 2, 3 ή 4).

                                 ☐

                                    Άρθρο 61 παράγραφος 1

                                 Άρθρο 61 παράγραφος 2

                                 ☐

                                 στοιχείο α)

                                 ☐

                                 στοιχείο γ)

                                 ☐

                                 στοιχείο β)

                                 ☐

                                 στοιχείο δ)

                        Άρθρο 61 παράγραφος 3

                                 ☐

                                 πρώτο εδάφιο

                                 ☐

                                 δεύτερο εδάφιο

                                 ☐

                                    Άρθρο 61 παράγραφος 4

                                 1.3.

                                 Στοιχεία αναφοράς της κοινοποίησης του άρθρου 32 για τυχόν συναφή σχέδια μέτρων που είχαν κοινοποιηθεί προηγουμένως, κατά περίπτωση.

                                 1.4.

                                 Επωνυμίες των επιχειρήσεων που επηρεάζονται.

                                 1.5.

                                 Υποχρεώσεις που πρόκειται να επιβληθούν, να διατηρηθούν ή να αρθούν.

                                 1.6.

                                 Οι λόγοι για τους οποίους η επιβολή, η διατήρηση ή η τροποποίηση των υποχρεώσεων που επιβάλλονται στις επιχειρήσεις θεωρείται αναλογική και αιτιολογημένη βάσει των νομικών διατάξεων στην οποίες βασίζονται. Εναλλακτικά να αναφερθούν οι παράγραφοι, τα τμήματα ή οι σελίδες του σχεδίου μέτρου όπου παρατίθενται οι πληροφορίες αυτές.

                                 1.7.

                                 Γνώμη που ενδεχομένως διατυπώθηκε από την εθνική αρχή ανταγωνισμού.

                                 1.8.

                                 Ημερομηνία/-ες της δημόσιας διαβούλευσης σχετικά με τις προτεινόμενες υποχρεώσεις και σύντομη επισκόπηση των αποτελεσμάτων της εν λόγω δημόσιας διαβούλευσης. Να αναφερθεί αν επήλθε κάποια αλλαγή στο σχέδιο μέτρου κατόπιν της δημόσιας διαβούλευσης και, εάν ναι, να περιγραφούν εν συντομία οι αλλαγές.

         ΠΑΡΑΡΤΗΜΑ III
         ΣΥΝΟΠΤΙΚΌ ΈΝΤΥΠΟ ΚΟΙΝΟΠΟΙΗΣΗΣ
         (όπως αναφέρεται στο σημείο 17)

                        Τμήμα 1 — Σχέδια μέτρων που αλλάζουν τις τεχνικές λεπτομέρειες των προηγουμένως επιβληθέντων ρυθμιστικών διορθωτικών μέτρων
                         (1)
                        ή επακόλουθες κοινοποιήσεις υποχρεώσεων άλλων φορέων εκμετάλλευσης που χρησιμοποιούν την ίδια προσέγγιση/μεθοδολογία με αυτή που ήδη χρησιμοποιούνταν

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 1.1

                                 Αριθμοί αναφοράς των κοινοποιήσεων για τα σχέδια μέτρων που είχαν κοινοποιηθεί προηγουμένως.

                                 1.2

                                 Σύντομη περιγραφή των τεχνικών λεπτομερειών που τροποποιήθηκαν (αναφέροντας τη σχετική αγορά) ή, σε περίπτωση μεταγενέστερης κοινοποίησης των υποχρεώσεων άλλων φορέων εκμετάλλευσης που χρησιμοποιούν την ίδια προσέγγιση/μεθοδολογία με αυτή που χρησιμοποιήθηκε ήδη, αναφορά των διορθωτικών μέτρων που πρέπει να εφαρμοστούν.

                                 1.3.

                                 Εάν οι επικαιροποιημένες τεχνικές λεπτομέρειες αφορούν δομή τιμολόγησης (π.χ. ετήσιες επικαιροποιήσεις του κόστους και εκτιμήσεις των λογιστικών μοντέλων), επεξήγηση του κατά πόσον πρόκειται για συνήθη επικαιροποίηση.

                                 1.4.

                                 Ζητήθηκε η γνώμη της ΕΑΑ σχετικά με το προτεινόμενο σχέδιο μέτρου; Εάν ναι, ποια ήταν η γνώμη της;

                                 1.5

                                 Σχόλια:

                        Τμήμα 2 - Σχέδια μέτρων υπό μορφή μεταγενέστερων επιμέρους σχεδίων αποφάσεων στο πλαίσιο προγράμματος συνεπενδύσεων που είχε προηγουμένως κοινοποιηθεί και αξιολογηθεί, υπό την προϋπόθεση ότι δεν υπήρξε μεταβολή των περιστάσεων. (άρθρο 76 του κώδικα)

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 2.1.

                                 Σύντομη περιγραφή του περιεχομένου του σχεδίου μέτρου, με αναφορά αποδεικτικών στοιχείων για τη σύναψη συμφωνίας με τουλάχιστον έναν συνεπενδυτή.

                                 2.2.

                                 Αριθμοί αναφοράς των κοινοποιήσεων για τα σχέδια μέτρων που είχαν κοινοποιηθεί προηγουμένως

                                 2.3.

                                 Κατάλογος των φορέων εκμετάλλευσης στους οποίους εφαρμόζεται το εν λόγω σχέδιο μέτρου.

                                 2.4.

                                 Ζητήθηκε η γνώμη της ΕΑΑ σχετικά με το προτεινόμενο σχέδιο μέτρου; Εάν ναι, ποια ήταν η γνώμη της;

                                 2.5.

                                 Σχόλια.

            (1)  Οι ΕΡΑ τροποποιούν συχνά τις τεχνικές λεπτομέρειες των προηγουμένως επιβληθέντων διορθωτικών μέτρων προκειμένου να ληφθούν υπόψη οι αλλαγές στους σχετικούς οικονομικούς δείκτες ή παράγοντες (όπως οι μεταβολές του κόστους εξοπλισμού· του κόστους εργασίας· του ποσοστού πληθωρισμού· ή των μισθωμάτων ακινήτων) ή για την επικαιροποίηση προβλέψεων ή παραδοχών. Μόνον οι αλλαγές ή οι επικαιροποιήσεις λεπτομερειών που δεν μεταβάλλουν τη φύση ή το γενικό πεδίο εφαρμογής των ήδη υφιστάμενων διορθωτικών μέτρων θα πρέπει να κοινοποιούνται μέσω του συνοπτικού εντύπου κοινοποίησης. Από την άλλη πλευρά, οι ουσιώδεις μεταβολές στη φύση ή στο πεδίο εφαρμογής των διορθωτικών μέτρων (όπως τροποποιήσεις στις μεθοδολογίες που χρησιμοποιούνται για τον υπολογισμό του κόστους ή των τιμών· στον καθορισμό ομαλής πτωτικής πορείας ή στα επίπεδα τιμών, με εξαίρεση τις μεταβολές των τιμών που απλώς αντικατοπτρίζουν μεταβολές στους σχετικούς οικονομικούς δείκτες ή παράγοντες που αναφέρονται ανωτέρω) θα πρέπει να κοινοποιούνται μέσω του τυποποιημένου εντύπου κοινοποίησης.

         ΠΑΡΑΡΤΗΜΑ IV
         ΚΟΙΝΟΠΟΙΗΣΗ ΕΓΚΡΙΘΕΝΤΩΝ ΜΕΤΡΩΝ
         (όπως αναφέρεται στο σημείο 8)

                        Τμήμα 1 — Προσδιορισμός εγκριθέντος μέτρου

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 1.1.

                                 Ημερομηνία έναρξης ισχύος του εγκριθέντος μέτρου

                                 1.2.

                                 Αριθμός καταχώρισης και τίτλος της κοινοποίησης που είχε πραγματοποιηθεί προηγουμένως στην Επιτροπή σχετικά με το μέτρο κατά το στάδιο του σχεδίου.

                                 1.3.

                                 Έλαβε η ΕΡΑ σας σχόλια από την Επιτροπή, από άλλες ΕΡΑ ή από τον BEREC ως αντίδραση στην κοινοποίηση του σχεδίου μέτρου σύμφωνα με το άρθρο 32 παράγραφος 3 του κώδικα;

                        Ναι

                     ☐

                        Όχι

                     ☐

                        Τμήμα 2 — Λεπτομερής περιγραφή του τρόπου με τον οποίο ελήφθησαν ιδιαιτέρως υπόψη τα σχόλια που διατυπώθηκαν

                     Να παρασχεθούν πληροφορίες σχετικά με τα ακόλουθα, κατά περίπτωση:

                                 2.1.

                                 Επεξήγηση του τρόπου με τον οποίο η ΕΡΑ έλαβε ιδιαιτέρως υπόψη τα σχόλια που διατυπώθηκαν. Εάν, προκειμένου να αποτυπωθούν τα σχόλια που διατυπώθηκαν, επήλθαν αλλαγές στο κείμενο του σχεδίου μέτρου, να παρατεθούν οι σχετικές παραπομπές στα επικαιροποιημένα άρθρα/τμήματα/αριθμούς σελίδων.

                     [Τίτλος του σχολίου 1]

                        Επεξηγήσεις του τρόπου με τον οποίο ελήφθη υπόψη και/ή παραπομπή στο τμήμα του εγκριθέντος μέτρου στο οποίο μπορούν να βρεθούν οι πληροφορίες αυτές

                     [Τίτλος του σχολίου 2]

                        Επεξηγήσεις του τρόπου με τον οποίο ελήφθη υπόψη και/ή παραπομπή στο τμήμα του εγκριθέντος μέτρου στο οποίο μπορούν να βρεθούν οι πληροφορίες αυτές

                     [Τίτλος του σχολίου 3]

                        Επεξηγήσεις του τρόπου με τον οποίο ελήφθη υπόψη και/ή παραπομπή στο τμήμα του εγκριθέντος μέτρου στο οποίο μπορούν να βρεθούν οι πληροφορίες αυτές


title: Σύσταση του Συμβουλίου της 15ης Ιουνίου 2020 για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της Μόνιμης Διαρθρωμένης Συνεργασίας (PESCO) 2020/C 204/01

text:
               18.6.2020

               EL

               Επίσημη Εφημερίδα της Ευρωπαϊκής Ένωσης

               C 204/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 15ης Ιουνίου 2020
      για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της Μόνιμης Διαρθρωμένης Συνεργασίας (PESCO)
      (2020/C 204/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 46 παράγραφος 6,
      Έχοντας υπόψη το πρωτόκολλο αριθ. 10 που είναι προσαρτημένο στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης και αφορά τη μόνιμη διαρθρωμένη συνεργασία η οποία θεσπίζεται με το άρθρο 42 της Συνθήκης για την Ευρωπαϊκή Ένωση,
      Έχοντας υπόψη την απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση μόνιμης διαρθρωμένης συνεργασίας (PESCO) και την κατάρτιση του καταλόγου των συμμετεχόντων κρατών μελών (1),
      Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
      Εκτιμώντας τα ακόλουθα:

                  (1)

                  Το άρθρο 4 παράγραφος 2 στοιχείο δ) της απόφασης (ΚΕΠΠΑ) 2017/2315 προβλέπει ότι το Συμβούλιο εκδίδει αποφάσεις και συστάσεις όπου αξιολογούνται οι συνεισφορές των συμμετεχόντων κρατών μελών για την εκπλήρωση των συμφωνηθεισών υποχρεώσεων, σύμφωνα με τον μηχανισμό που περιγράφεται στο άρθρο 6 της εν λόγω απόφασης.

                  (2)

                  Το άρθρο 6 παράγραφος 3 της απόφασης (ΚΕΠΠΑ) 2017/2315 προβλέπει ότι, βάσει της ετήσιας έκθεσης για την PESCO που υποβάλλει ο Ύπατος Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας (Ύπατος Εκπρόσωπος), το Συμβούλιο επανεξετάζει άπαξ ετησίως κατά πόσον τα συμμετέχοντα κράτη μέλη εξακολουθούν να τηρούν τις δεσμευτικότερες υποχρεώσεις που αναφέρονται στο άρθρο 3 της εν λόγω απόφασης.

                  (3)

                  Η παράγραφος 15 της σύστασης του Συμβουλίου, της 6ης Μαρτίου 2018, σχετικά με χάρτη πορείας για την εφαρμογή της μόνιμης διαρθρωμένης συνεργασίας (PESCO) (2) προβλέπει ότι, από το 2020, ο Ύπατος Εκπρόσωπος θα πρέπει να υποβάλει την ετήσια έκθεσή του τον Μάρτιο ή τον Απρίλιο εκάστου έτους, λαμβάνοντας υπόψη τα αναθεωρημένα και επικαιροποιημένα εθνικά σχέδια εφαρμογής (ΕΣΕ) που υποβλήθηκαν από τα συμμετέχοντα κράτη μέλη τον Ιανουάριο του ίδιου έτους. Στην παράγραφο 16 της εν λόγω σύστασης προβλέπεται ότι η Στρατιωτική Επιτροπή της Ευρωπαϊκής Ένωσης θα πρέπει να παρέχει στην Επιτροπή Πολιτικής και Ασφάλειας (ΕΠΑ) στρατιωτική γνωμοδότηση και συστάσεις που θα της δίνουν τη δυνατότητα να προετοιμάζει την επανεξέταση του Συμβουλίου ως προς το αν τα συμμετέχοντα κράτη μέλη εξακολουθούν να ικανοποιούν τις δεσμευτικότερες υποχρεώσεις τους, ως τον Μάιο εκάστου έτους.

                  (4)

                  Σύμφωνα με την παράγραφο 26 της σύστασης του Συμβουλίου της 15ης Οκτωβρίου 2018 σχετικά με την αλληλουχία της εκπλήρωσης των δεσμευτικότερων υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) και τον καθορισμό πλέον συγκεκριμένων στόχων (3), ο Ύπατος Εκπρόσωπος πρέπει να λάβει υπόψη την εν λόγω σύσταση στην ετήσια έκθεση για την PESCO, η οποία θα στηρίξει την αξιολόγηση της εκπλήρωσης των δεσμευτικότερων υποχρεώσεων από κάθε συμμετέχον κράτος μέλος.

                  (5)

                  Στο άρθρο 4 παράγραφος 2 στοιχείο γ) της απόφασης (ΚΕΠΠΑ) 2017/2315 προβλέπεται ότι το Συμβούλιο εκδίδει αποφάσεις και συστάσεις που «ενημερώνουν και εν ανάγκη ενισχύουν τις δεσμευτικότερες υποχρεώσεις που παρατίθενται στο παράρτημα της εν λόγω απόφασης βάσει των επιτευγμάτων που έχουν πραγματοποιηθεί μέσω της PESCO για να αντικατοπτρίζουν το εξελισσόμενο περιβάλλον ασφάλειας της Ένωσης. Οι αποφάσεις αυτές λαμβάνονται ειδικότερα στο τέλος των σταδίων που αναφέρονται στο άρθρο 4 παράγραφος 2 στοιχείο β) της απόφασης (ΚΕΠΠΑ) 2017/2315 με βάση διαδικασία στρατηγικής επισκόπησης για την αξιολόγηση της εκπλήρωσης των υποχρεώσεων της PESCO».

                  (6)

                  Στην παράγραφο 14 της σύστασης του Συμβουλίου, της 14ης Μαΐου 2019, για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) (4) προβλέπεται ότι πέρα από την περιγραφή της πορείας της εφαρμογής της PESCO, συμπεριλαμβανομένης της εκπλήρωσης των οικείων υποχρεώσεων από κάθε συμμετέχον κράτος μέλος σύμφωνα με το ΕΣΕ, ο Ύπατος Εκπρόσωπος καλείται να διατυπώσει επίσης εντός της ετήσιας έκθεσης για το 2020 τις πρώτες προτάσεις ενόψει της διαδικασίας στρατηγικής επισκόπησης στο τέλος του πρώτου σταδίου της PESCO (2018-2020), λαμβάνοντας υπόψη άλλες σχετικές πρωτοβουλίες της ΕΕ που συμβάλλουν στην επίτευξη του επιπέδου φιλοδοξίας της Ένωσης στον τομέα της ασφάλειας και της άμυνας.

                  (7)

                  Στις 15 Απριλίου 2020 ο Ύπατος Εκπρόσωπος υπέβαλε στο Συμβούλιο την ετήσια έκθεσή του για την πορεία της εφαρμογής της PESCO, καλύπτοντας, μεταξύ άλλων, την εκπλήρωση των οικείων υποχρεώσεων από κάθε συμμετέχον κράτος μέλος, σύμφωνα με τα αναθεωρημένα και επικαιροποιημένα ΕΣΕ του.

                  (8)

                  Σε αυτή τη βάση, το Συμβούλιο θα πρέπει συνεπώς να εκδώσει σύσταση με την οποία θα αξιολογείται η πρόοδος των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της PESCO,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      I.   Στόχος και πεδίο εφαρμογής

                  1.

                  Στόχος της παρούσας σύστασης είναι να αξιολογήσει τις συνεισφορές των συμμετεχόντων κρατών μελών για την εκπλήρωση των δεσμευτικότερων υποχρεώσεων που έχουν αναληφθεί στο πλαίσιο της PESCO, βάσει της ετήσιας έκθεσης για την πορεία εφαρμογής της PESCO που υπέβαλε ο Ύπατος Εκπρόσωπος στις 15 Απριλίου 2020 (ετήσια έκθεση) και σύμφωνα με τα ΕΣΕ που υπέβαλαν τα συμμετέχοντα κράτη μέλη.

                  2.

                  Σε συνέχεια της σύστασης που εγκρίθηκε από το Συμβούλιο στις 14 Μαΐου 2019, η ετήσια έκθεση περιλαμβάνει επίσης κεφάλαιο αφιερωμένο στη στρατηγική επισκόπηση της PESCO στο τέλος του πρώτου σταδίου της (2018-2020) και παρέχει συστάσεις και προτάσεις σχετικά με τις υποχρεώσεις, τα έργα και τις διαδικασίες, καθώς και τις μεθόδους εργασίας που εξετάζονται στην παρούσα σύσταση.

            II.   Διαπιστώσεις και αξιολόγηση

                  3.

                  Η ετήσια έκθεση παρέχει σταθερή βάση για την αξιολόγηση της πορείας εφαρμογής της PESCO, περιλαμβανομένης της εκπλήρωσης των υποχρεώσεων που έχει αναλάβει κάθε συμμετέχον κράτος μέλος σύμφωνα με το εθνικό του σχέδιο εφαρμογής.

                  4.

                  Με την αντιμετώπιση των σημερινών και των μελλοντικών αναγκών της Ευρώπης στον τομέα της ασφάλειας και της άμυνας, ιδίως με τις τρέχουσες και τις μελλοντικές προσπάθειές τους να εκπληρώσουν τις δεσμευτικότερες υποχρεώσεις τους, τα συμμετέχοντα κράτη μέλη συμβάλλουν στην ενίσχυση της ικανότητας της Ένωσης να ενεργεί ως πάροχος ασφάλειας και της στρατηγικής της αυτονομίας και ενισχύουν την ικανότητά της να συνεργάζεται με τους εταίρους της και να προστατεύει τους πολίτες της.

                  5.

                  Συνολικά, το Συμβούλιο υπογραμμίζει ότι τα συμμετέχοντα κράτη μέλη:

                              α)

                              επιβεβαίωσαν τη θετική πορεία όσον αφορά τις υποχρεώσεις που σχετίζονται με τους αμυντικούς προϋπολογισμούς και τις δαπάνες επενδύσεων στον τομέα της άμυνας. Ωστόσο, η συνολική πρόοδος διατηρείται σε χαμηλά επίπεδα κατά το παρόν στάδιο και, μολονότι τα συμμετέχοντα κράτη μέλη αντιμετωπίζουν οικονομικές προκλήσεις λόγω της κρίσης της COVID-19, ενθαρρύνονται να διαθέσουν τους αναγκαίους πόρους για να ενισχύσουν περαιτέρω αυτή τη θετική τάση κατά τα επόμενα έτη. Επίσης τα συμμετέχοντα κράτη μέλη ενθαρρύνονται να συμβάλουν περαιτέρω σε μια ευρωπαϊκή συνεργατική προσέγγιση (για παράδειγμα μέσω προμήθειας εξοπλισμού και αμυντικής έρευνας και τεχνολογίας)·

                              β)

                              προτρέπονται να λαμβάνουν περισσότερο υπόψη και να αξιοποιούν καλύτερα στο πλαίσιο των εθνικών διαδικασιών αμυντικού σχεδιασμού, ως στοιχείο προσανατολισμού και λήψης αποφάσεων, τα εργαλεία σχεδιασμού της άμυνας της ΕΕ, όπως το σχέδιο ανάπτυξης δυνατοτήτων (CDP), το οποίο περιλαμβάνει επίσης τα αποτελέσματα της διαδικασίας του Πρωταρχικού Στόχου (HLGP), την υπόθεση σε στρατηγικό πλαίσιο (SCC), τη συντονισμένη ετήσια επανεξέταση στον τομέα της άμυνας (CARD), καθώς και άλλες πρωτοβουλίες όπως το ευρωπαϊκό πρόγραμμα βιομηχανικής ανάπτυξης στον τομέα της άμυνας ή άλλα συναφή μέσα της ΕΕ. Εν προκειμένω, το Συμβούλιο υπογραμμίζει ότι είναι σημαντικό τα θεσμικά όργανα, οι οργανισμοί και οι φορείς και τα κράτη μέλη να ενισχύσουν περαιτέρω τη συνοχή μεταξύ αυτών των εργαλείων και πρωτοβουλιών, αναγνωρίζοντας παράλληλα ότι είναι διακριτές και έχουν διαφορετικές νομικές βάσεις·

                              γ)

                              ενθαρρύνονται να σημειώσουν περαιτέρω πρόοδο στην εκπλήρωση των υποχρεώσεών τους όσον αφορά την εναρμόνιση των αμυντικών τους μέσων και να επανεξετάζουν τακτικά τα σχέδια και τους στόχους που πρέπει να αναληφθούν, ιδίως προκειμένου να διαδραματίσουν ουσιαστικό ρόλο στην ανάπτυξη δυνατοτήτων εντός της Ένωσης, μεταξύ άλλων στο πλαίσιο της συντονισμένης ετήσιας επανεξέτασης στον τομέα της άμυνας (CARD), αναγνωρίζοντας παράλληλα ότι αυτό απαιτεί συνεχιζόμενη μακροπρόθεσμη προσπάθεια· το Συμβούλιο υπενθυμίζει ότι στη σύστασή του της 14ης Μαΐου 2019, αναφέρεται ότι έχει διασφαλισθεί και θα εξακολουθήσει να διασφαλίζεται σε περιπτώσεις αλληλεπικάλυψης απαιτήσεων η συνοχή των αποτελεσμάτων της CARD και του σχεδίου ανάπτυξης δυνατοτήτων, αφενός, με τις αντίστοιχες διαδικασίες του ΝΑΤΟ, όπως η διαδικασία αμυντικού σχεδιασμού του ΝΑΤΟ (NDPP), αφετέρου, με παράλληλη αναγνώριση της διαφορετικής φύσης των δύο οργανισμών και των αντίστοιχων αρμοδιοτήτων τους και χωρών μελών τους. Το Συμβούλιο ενθαρρύνει περαιτέρω συζητήσεις μεταξύ των κρατών μελών για μια τέτοια συνοχή μεταξύ αυτών των διαδικασιών, κατά περίπτωση·

                              δ)

                              προκειμένου να αυξηθεί επειγόντως η επιχειρησιακή απόδοση, θα πρέπει να ενισχύσουν τις προσπάθειές τους όσον αφορά τις υποχρεώσεις που σχετίζονται με την ενίσχυση της διαθεσιμότητας, της ικανότητας ανάπτυξης και της διαλειτουργικότητας των δυνάμεων, μεταξύ άλλων καλύπτοντας πλήρως τα κενά στον κατάλογο για τις μάχιμες μονάδες της ΕΕ, τη βάση δεδομένων για την ταχεία αντίδραση και τις δηλώσεις απαιτήσεων για τις αποστολές και τις επιχειρήσεις της Κοινής Πολιτικής Ασφάλειας και Άμυνας (ΚΠΑΑ). Ειδικότερα, η συνεισφορά τους στην υποστήριξη των αποστολών και των επιχειρήσεων της ΚΠΑΑ θα πρέπει να βελτιωθεί ποιοτικά και ποσοτικά και με την προοπτική των πλέον απαιτητικών αποστολών. Όσον αφορά τη δεσμευτικότερη υποχρέωση για τη φιλόδοξη προσέγγιση από τα συμμετέχοντα κράτη μέλη σχετικά με την κοινή χρηματοδότηση των στρατιωτικών αποστολών και επιχειρήσεων της ΚΠΑΑ, η εφαρμογή συνδέεται με την επανεξέταση του μηχανισμού Αθηνά και με τη θέσπιση από το Συμβούλιο του προτεινόμενου Ευρωπαϊκού Μηχανισμού για την Ειρήνη, τα οποία επί του παρόντος συζητούνται από τα κράτη μέλη·

                              ε)

                              έχουν επιδείξει περιορισμένη πρόοδο σε σύγκριση με τα επικαιροποιημένα ΕΣΕ του 2019, όσον αφορά τη λήψη μέτρων για την αντιμετώπιση των ελλείψεων δυνατοτήτων που εντοπίστηκαν στο πλαίσιο του CDP και της CARD, συμπεριλαμβανομένης αξιολόγησης της εφαρμογής των στόχων για τις δυνατότητες υψηλού αντίκτυπου (HICGs), και θα πρέπει, συνεπώς, να εξετάσουν το ενδεχόμενο να καταβάλουν περισσότερες προσπάθειες για την αύξηση της χρήσης μιας ευρωπαϊκής συνεργατικής προσέγγισης κατά προτεραιότητα στον εθνικό σχεδιασμό. Τα συμμετέχοντα κράτη μέλη θα πρέπει επίσης να αναφέρουν τον τρόπο με τον οποίο τα σχέδια ανάπτυξης δυνατοτήτων τους ενισχύουν την Ευρωπαϊκή βιομηχανική και τεχνολογική βάση στον τομέα της άμυνας·

                              στ)

                              πρέπει να συνεχίσουν να εντείνουν τις προσπάθειές τους για την εκπλήρωση των υποχρεώσεων που συνδέονται με τη συμμετοχή, κατά περίπτωση, σε σημαντικά κοινά ή ευρωπαϊκά προγράμματα εξοπλισμού στο πλαίσιο του Ευρωπαϊκού Οργανισμού Άμυνας·

                  6.

                  Κάθε συμμετέχον κράτος μέλος παροτρύνεται να συνεχίσει τις προσπάθειές του και να επανεξετάσει τη συνεισφορά του στην εκπλήρωση των δεσμευτικότερων υποχρεώσεων με βάση τα πορίσματα και τις συστάσεις της ετήσιας έκθεσης όσον αφορά το ΕΣΕ του.

                  7.

                  Λαμβάνοντας υπόψη το γεγονός ότι η PESCO αποσκοπεί να συμβάλει στην εκπλήρωση του επιπέδου φιλοδοξίας της Ένωσης στον τομέα της ασφάλειας και της άμυνας, μεταξύ άλλων ενόψει των πλέον απαιτητικών αποστολών, πρέπει να καταβληθούν περαιτέρω προσπάθειες για τον καθορισμό ενός «συνεκτικού συνόλου δυνάμεων πλήρους φάσματος» σύμφωνα με τις παραμέτρους που αναφέρονται στην κοινή γνωστοποίηση PESCO.

                  8.

                  Τα κράτη μέλη διαθέτουν μόνο ένα «ενιαίο σύνολο δυνάμεων» που μπορούν να χρησιμοποιούν σε διαφορετικά πλαίσια και, συνεπώς, η ανάπτυξη των δυνατοτήτων των κρατών μελών στο πλαίσιο της ΕΕ θα συμβάλει επίσης στην ενίσχυση δυνατοτήτων άμυνας δυνητικώς διαθέσιμων σε άλλα πλαίσια, συμπεριλαμβανομένων των Ηνωμένων Εθνών και του NATO.

            III.   Εθνικά σχέδια εφαρμογής

                  9.

                  Ενώ η ποιότητα των πληροφοριών που παρέχονται στα ΕΣΕ έχει βελτιωθεί συνολικά, τα συμμετέχοντα κράτη μέλη καλούνται να βελτιώσουν περαιτέρω την ποιότητα και να διασφαλίσουν το κατάλληλο επίπεδο λεπτομέρειας των παρεχόμενων πληροφοριών, με ιδιαίτερη έμφαση στην ανάπτυξη ειδικών μακρόπνοων σχεδίων για τον τρόπο με τον οποίο προτίθενται να συνεισφέρουν στην εκπλήρωση των δεσμευτικότερων υποχρεώσεων και των πλέον συγκεκριμένων στόχων της PESCO. Καθώς τα ΕΣΕ θα πρέπει να παρέχουν μια σημαντική βάση για την πολιτική εποπτεία, τη διατήρηση της δυναμικής και τη διασφάλιση της διαφάνειας μεταξύ των συμμετεχόντων κρατών μελών, το Συμβούλιο τονίζει την ανάγκη να βελτιωθεί η πολιτική τους διάσταση, προκειμένου να διευκολυνθούν οι συζητήσεις σε πολιτικό επίπεδο σχετικά με την πρόοδο που σημειώνεται όσον αφορά τις δεσμευτικότερες υποχρεώσεις.

                  10.

                  Τα συμμετέχοντα κράτη μέλη ενθαρρύνονται να συνεχίσουν να συμμετέχουν σε διμερείς διαλόγους με τη γραμματεία της PESCO για την επανεξέταση και την επικαιροποίηση των μελλοντικών τους ΕΣΕ και με σκοπό τη διασφάλιση της διαφάνειας μεταξύ τους και την περαιτέρω ανάπτυξη της συνοχής και της συνέπειας όσον αφορά τις πληροφορίες που απαιτούνται και παρέχονται στο πλαίσιο της PESCO.

            IV.   Έργα PESCO

                  11.

                  Η πλειονότητα των 47 έργων που αναπτύσσονται επί του παρόντος στο πλαίσιο της PESCO θεωρείται ότι συμβάλλουν στην υλοποίηση των προτεραιοτήτων ανάπτυξης δυνατοτήτων της ΕΕ, δεδομένου ότι 24 από τα έργα αυτά αφορούν άμεσα και 12 έμμεσα τους στόχους για τις δυνατότητες υψηλού αντίκτυπου (HICGs). Τρία έργα βρίσκονται ήδη στο στάδιο αρχικής επιχειρησιακής δυνατότητας (IOC) και 23 έργα αναμένεται να φτάσουν στο στάδιο αυτό την περίοδο 2020-2023. Ωστόσο, τα δύο τρίτα και πλέον των έργων (30 έργα) παραμένουν στη φάση του θεωρητικού σχεδιασμού, συμπεριλαμβανομένων ορισμένων έργων που θεσπίστηκαν ήδη τον Μάρτιο και τον Νοέμβριο του 2018.

                  12.

                  Υπό το πρίσμα της έκθεσης προόδου των έργων PESCO που υποβλήθηκε στο Συμβούλιο της 28ης Φεβρουαρίου 2020, τα συμμετέχοντα κράτη μέλη ενθαρρύνονται να επικεντρωθούν στην ταχεία και αποτελεσματική υλοποίηση των έργων τους, ώστε να επιτευχθούν τα αποτελέσματα και οι εκροές που αναμένονται, με σκοπό την εκπλήρωση των δεσμευτικότερων υποχρεώσεων. Τα συμμετέχοντα κράτη μέλη ενθαρρύνονται επίσης να ενισχύσουν και να επιταχύνουν τις διαδικασίες που προηγούνται της έγκρισης των ρυθμίσεων έργου σε μια προσπάθεια να επιτευχθεί μεγαλύτερη σαφήνεια και βεβαιότητα όσον αφορά τα αναδυόμενα έργα με ταχύτερο ρυθμό. Το Συμβούλιο υπενθυμίζει επίσης ότι υπάρχει ανάγκη να ενισχυθεί η διαδικασία εξέτασης της προόδου των έργων PESCO, με τη χρήση σαφών, στοχοθετημένων και διαφανών κριτηρίων που θα αναπτυχθούν σε στενό συντονισμό με τα κράτη μέλη. Επιπλέον, τονίζει ότι, όταν τα μέλη του έργου διαπιστώνουν ότι τα έργα αντιμετωπίζουν δυσκολίες στην επίτευξη αποτελεσμάτων, τα εν λόγω έργα πρέπει είτε να ανανεώνονται είτε να κλείνουν, προκειμένου να διασφαλίζεται η συνάφεια και η αξιοπιστία όλων των έργων PESCO.

                  13.

                  Το Συμβούλιο θεωρεί ότι, προκειμένου να είναι σε θέση να αξιολογεί καλύτερα την πρόοδο των έργων και να εντοπίζει συνέργειες, θα μπορούσαν να διοργανώνονται ειδικές σύνοδοι εργασίας για τη διαχείριση έργων PESCO και εκδηλώσεις για την πρόοδο των έργων, ώστε να διευκολυνθεί η περαιτέρω συζήτηση μεταξύ των συμμετεχόντων κρατών μελών. Το Συμβούλιο αναγνωρίζει επίσης την ανάγκη για καλύτερη κοινή κατανόηση των όρων και των ορισμών που σχετίζονται με την ανάπτυξη και τη διαχείριση έργων. Επιπλέον, η γραμματεία της PESCO θα πρέπει να εξακολουθήσει να παρέχει εμπειρογνωμοσύνη όταν καλείται και να διευκολύνει τη συνεργασία με άλλους φορείς της Ένωσης όσον αφορά τις πιθανές συνέργειες με άλλα μέσα και πρωτοβουλίες της ΕΕ που αναπτύσσονται σε άλλα σχετικά θεσμικά πλαίσια της ΕΕ για τη διασφάλιση της διαφάνειας και της συμπερίληψης και την αποφυγή περιττών αλληλεπικαλύψεων.

                  14.

                  Το Συμβούλιο τονίζει ότι η συνένωση, η συγχώνευση ή η ομαδοποίηση έργων με σκοπό την αύξηση των συνεργειών, του αντικτύπου και της αποδοτικότητάς τους, την εξοικονόμηση πόρων και την πρόληψη των αλληλεπικαλύψεων θα πρέπει να εξετάζεται κατά περίπτωση και όταν τα μέλη του έργου, επιφυλάσσοντας υποστηρικτικό ρόλο στη γραμματεία της PESCO, συμφωνούν επ’ αυτού.

                  15.

                  Προκειμένου να προσδιορισθούν μελλοντικές προτάσεις έργων στο πλαίσιο της PESCO, το Συμβούλιο συνιστά να εξακολουθήσουν να χρησιμοποιούνται ως βάση οι συμφωνηθείσες προτεραιότητες της ΕΕ για την ανάπτυξη δυνατοτήτων που απορρέουν από το CDP, όπου συμπεριλαμβάνονται οι HICGs, και οι οποίες λαμβάνουν τις σχετικές SCC ως εκτελεστική κατευθυντήρια γραμμή. Επιπλέον, τα πορίσματα της συγκεντρωτικής ανάλυσης της CARD και της έκθεσης της CARD θα πρέπει να χρησιμοποιούνται ώστε να υποβοηθούνται τα συμμετέχοντα κράτη μέλη στον εντοπισμό ευκαιριών για συνεργατικά έργα, μεταξύ άλλων στον επιχειρησιακό τομέα. Το Συμβούλιο τονίζει ότι τα κατάλληλα έργα PESCO θα μπορούσαν να επωφεληθούν από μελλοντική χρηματοδότηση εκ μέρους του Ευρωπαϊκού Ταμείου Άμυνας (ΕΤΑ), εάν είναι επιλέξιμα.

                  16.

                  Τα συμμετέχοντα κράτη μέλη ενθαρρύνονται να υποβάλλουν προτάσεις έργων που καλύπτουν ευρύ φάσμα θεμάτων, και ταυτόχρονα το Συμβούλιο απευθύνει έκκληση για υποβολή προτάσεων έργων με πιο επιχειρησιακό προσανατολισμό και πιο βραχυπρόθεσμο αντίκτυπο βάσει των ήδη υφιστάμενων δυνατοτήτων. Για τον σκοπό αυτό, μπορούν να αναπτυχθούν, από κοινού με τα συμμετέχοντα κράτη μέλη, πιο λεπτομερή ή πρόσθετα κριτήρια για την επιλογή πιο ώριμων προτάσεων για έργα που συμβάλλουν άμεσα στην κάλυψη των ελλείψεων που προσδιορίζονται στο CDP, συμπεριλαμβανομένων των HICGs.

                  17.

                  Σύμφωνα με τα συμπεράσματά του για την ασφάλεια και την άμυνα στο πλαίσιο της συνολικής στρατηγικής της ΕΕ (Ιούνιος 2019), το Συμβούλιο προσβλέπει στην έγκριση, το συντομότερο δυνατόν, απόφασης του Συμβουλίου σχετικά με τις γενικές προϋποθέσεις υπό τις οποίες θα μπορούσαν κατ’ εξαίρεση να κληθούν τρίτα κράτη να συμμετάσχουν σε μεμονωμένα έργα της PESCO, σύμφωνα με το άρθρο 4 παράγραφος 2 στοιχείο ζ) και με το άρθρο 9 της απόφασης (ΚΕΠΠΑ) 2017/2315, με την καθοδήγηση που παρέχεται στη γνωστοποίηση για την PESCO καθώς και με την απόφαση (ΚΕΠΠΑ) 2018/909 του Συμβουλίου (5) σχετικά με τη θέσπιση κοινού συνόλου κανόνων διακυβέρνησης για έργα PESCO.

            V.   Στρατηγική επανεξέταση της PESCO

                  18.

                  Κατά τη διάρκεια του Δεκεμβρίου 2019, σύμφωνα με την απόφαση (ΚΕΠΠΑ) 2017/2315, εγκαινιάστηκε διαδικασία στρατηγικής επισκόπησης της PESCO για την αξιολόγηση της εκπλήρωσης των δεσμευτικότερων υποχρεώσεων της PESCO, με κινητήρια δύναμη ένα συμμετέχον κράτος μέλος. Οι προτάσεις και οι συστάσεις που παρουσιάζονται στο Μέρος V βασίζονται στις διάφορες συζητήσεις και συμβολές των συμμετεχόντων κρατών μελών, συμπεριλαμβανομένων των συστάσεων που περιλαμβάνονται στην ετήσια έκθεση.
                  Αναλήψεις υποχρεώσεων

                  19.

                  Το Συμβούλιο τονίζει ότι το τρέχον σύνολο των δεσμευτικότερων υποχρεώσεων έχει αποδειχθεί ότι παρέχει αξιόπιστες κατευθυντήριες γραμμές για τη διασφάλιση της συνεπούς εφαρμογής της PESCO και, ως εκ τούτου, δεν θα πρέπει να τροποποιηθεί σε αυτό το στάδιο. Ωστόσο, το Συμβούλιο τονίζει επίσης ότι πρέπει να ενταθούν οι προσπάθειες για την εκπλήρωση αυτών των δεσμευτικότερων υποχρεώσεων.

                  20.

                  Επιπλέον, το Συμβούλιο τονίζει ότι είναι αναγκαίο να συμφωνήσουν τα κράτη μέλη ως προς τους στόχους και τα συγκεκριμένα παραδοτέα για την επόμενη φάση της PESCO (2021-2025) στο πλαίσιο της διαδικασίας στρατηγικής επισκόπησης του τρέχοντος έτους, εξετάζοντας επίσης τυχόν νέους τομείς συνεργασίας υπό το πρίσμα του εξελισσόμενου πλαισίου στον τομέα της ασφάλειας, ιδίως, αλλά όχι αποκλειστικά, της κλιματικής αλλαγής, της αντιμετώπισης υβριδικών απειλών, των κυβερνοαπειλών, της τεχνητής νοημοσύνης, των διαστημικών πτυχών, της ενεργειακής ασφάλειας και της θαλάσσιας ασφάλειας, καθώς και ως προς τα απτά αποτελέσματα που πρέπει να επιτευχθούν τόσο από την άποψη των δυνατοτήτων όσο και από επιχειρησιακή άποψη. Επιπλέον, θα πρέπει να λαμβάνονται υπόψη οι μεσομακροπρόθεσμες και μακροπρόθεσμες συνέπειες και προκλήσεις που συνδέονται με την αντιμετώπιση πολύπλοκων καταστάσεων έκτακτης ανάγκης, όπως οι πανδημίες, που θα μπορούσαν να αντιμετωπιστούν στο πλαίσιο της PESCO. Η αναθεώρηση και η επικαιροποίηση της σύστασης του Συμβουλίου της 15ης Οκτωβρίου 2018 σχετικά με τους πλέον συγκεκριμένους στόχους θα πρέπει να λαμβάνουν υπόψη όλα τα ανωτέρω. Στο πλαίσιο της διαδικασίας αυτής, το Συμβούλιο τονίζει την ανάγκη να χρησιμοποιηθεί η στρατηγική επισκόπηση της PESCO προκειμένου να προσδιοριστούν τα έργα που θα αρχίσουν να αποφέρουν απτά αποτελέσματα το αργότερο εντός του 2025.

                  21.

                  Το Συμβούλιο τονίζει ότι θα πρέπει να διερευνηθούν περαιτέρω οι επιλογές για τη βελτίωση της παρακολούθησης της εκπλήρωσης όλων των δεσμευτικότερων υποχρεώσεων, μεταξύ άλλων σε πολιτικό επίπεδο και μέσω της ΕΠΑ, ιδίως στις περιπτώσεις που η πρόοδος έχει αξιολογηθεί από την ΕΠΑ και έχει κριθεί ανεπαρκής από το Συμβούλιο, πιο συγκεκριμένα, όσον αφορά τις επιχειρησιακές δεσμεύσεις, καθώς και τις δεσμεύσεις που σχετίζονται με την ευρωπαϊκή συνεργατική προσέγγιση. Ενθαρρύνονται επίσης περαιτέρω συζητήσεις σχετικά με τους δείκτες προόδου, οι οποίες θα μπορούσαν να βοηθήσουν τα συμμετέχοντα κράτη μέλη στο σχεδιασμό της τήρησης των δεσμευτικότερων υποχρεώσεων και τη διευκόλυνση της αξιολόγησης της προόδου όπως περιγράφεται στην παράγραφο 2 της σύστασης του Συμβουλίου της 15ης Οκτωβρίου 2018.

                  22.

                  Το Συμβούλιο υπογραμμίζει ότι οι επιλογές για καινοτόμα κίνητρα για την προώθηση της εκπλήρωσης των επιχειρησιακών δεσμεύσεων της PESCO μπορούν να εξεταστούν και να διερευνηθούν περαιτέρω, με ιδιαίτερη έμφαση στη βελτίωση της διαθεσιμότητας, της ικανότητας ανάπτυξης και της διαλειτουργικότητας των δυνάμεων σε αποστολές και επιχειρήσεις ΚΠΑΑ. Τονίζει ότι τα ανωτέρω θα πρέπει να συνεκτιμούν τις εν εξελίξει εργασίες και να επηρεάζουν τις μελλοντικές προσπάθειες για την κοινή χρηματοδότηση των στρατιωτικών αποστολών και επιχειρήσεων της ΚΠΑΑ.

                  23.

                  Το Συμβούλιο υπογραμμίζει ότι οι συζητήσεις σχετικά με τους στρατηγικούς προσανατολισμούς και τη σχετική ανάλυση των απειλών σε επίπεδο ΕΕ, που πρόκειται να ολοκληρωθούν έως το τέλος του 2020, θα πρέπει να οδηγήσουν σε μια σαφέστερη κατεύθυνση για τις πρωτοβουλίες της ΕΕ, όπως η PESCO. Αυτή η αναγκαία διαδικασία θα μπορούσε να συμβάλει περαιτέρω στην ανάπτυξη της κοινής ευρωπαϊκής νοοτροπίας ασφάλειας και άμυνας, η οποία εμπνέεται από τις κοινές αξίες και στόχους μας και σέβεται τον ιδιαίτερο χαρακτήρα των πολιτικών ασφάλειας και άμυνας των κρατών μελών.

                  24.

                  Το Συμβούλιο αναγνωρίζει την ανάγκη να συνεχιστούν οι προσπάθειες, μεταξύ άλλων και μέσω της στρατηγικής επανεξέτασης της PESCO, για τη διασφάλιση της συνοχής και του συντονισμού μεταξύ των διαφόρων αμυντικών πρωτοβουλιών της ΕΕ (CARD, PESCO και του μελλοντικού ΕΤΑ) στο πλαίσιο στενότερης πολιτικής παρακολούθησης και καθοδήγησης από τα κράτη μέλη, μεταξύ άλλων σε υπουργικό επίπεδο, αναγνωρίζοντας παράλληλα ότι οι πρωτοβουλίες αυτές είναι διακριτές και έχουν διαφορετικές νομικές βάσεις.
                  Έργα

                  25.

                  Το Συμβούλιο τονίζει ότι ο κύκλος έργων PESCO θα πρέπει να ευθυγραμμιστεί με τον κύκλο της CARD προκειμένου τα οικεία πορίσματα και συστάσεις να αξιοποιούνται για τον εντοπισμό ευκαιριών για συνεργατικά έργα και να παρέχεται ένα βελτιωμένο πλαίσιο για την υποβολή πιο φιλόδοξων προτάσεων έργων από τα συμμετέχοντα κράτη μέλη, μεταξύ άλλων στον επιχειρησιακό τομέα. Επιπλέον, τα αποτελέσματα της HLGP έχουν ιδιαίτερη σημασία για τις αποστολές και τις επιχειρήσεις ΚΠΑΑ και θα πρέπει να λαμβάνονται υπόψη κατά την υποβολή νέων έργων PESCO με σκοπό την ενίσχυση της εκπλήρωσης των επιχειρησιακών δεσμεύσεων. Οι πτυχές αυτές θα πρέπει να κατευθύνουν τον καθορισμό του κύκλου υποβολής των έργων, λαμβάνοντας παράλληλα υπόψη την ισορροπία μεταξύ του διοικητικού φόρτου και του αποτελέσματος και της ποιότητας των έργων PESCO.
                  Διαδικασίες

                  26.

                  Όσον αφορά τον κύκλο των ΕΣΕ, το Συμβούλιο καλεί τη Γραμματεία της PESCO να παράσχει λεπτομερείς επιλογές σχετικά με τον τρόπο βελτίωσης της συνοχής μεταξύ των κύκλων των ΕΣΕ της PESCO και της CARD, καθώς και της HLGP. Αυτό θα πρέπει επίσης να αποσκοπεί στη μείωση του διοικητικού φόρτου και στη βελτίωση της ποιότητας των ΕΣΕ, διασφαλίζοντας επίσης τον κατάλληλο βαθμό λεπτομέρειας. Τονίζει ότι πρέπει ταυτόχρονα να διασφαλιστεί η αναγκαία πολιτική δυναμική, καθώς και ο ρόλος του Συμβουλίου να παρέχει στρατηγική διεύθυνση και καθοδήγηση για την PESCO σε ετήσια βάση. Το Συμβούλιο θα πρέπει επίσης να εξετάσει τη δυνατότητα προσαρμογής των προθεσμιών για τα συμμετέχοντα κράτη μέλη ως προς τη διεκπεραίωση των εγγράφων της PESCO, μεταξύ άλλων όσον αφορά την υποβολή ΕΣΕ και προτάσεων έργων.

            VI.   Μελλοντική πορεία

                  27.

                  Το Συμβούλιο καλεί:

                              —

                              τη γραμματεία της PESCO να προετοιμάσει και να διοργανώσει ειδικές συνόδους εργασίας με τα συμμετέχοντα κράτη μέλη το 2020, προκειμένου να βελτιωθούν περαιτέρω οι σχετικές διαδικασίες PESCO (μεταξύ άλλων τα μελλοντικά ΕΣΕ για την PESCO, οι κύκλοι και οι διαδικασίες των έργων και η συνοχή μεταξύ των ΕΣΕ και της CARD, καθώς και η HLGP) και να προσδιοριστούν οι βασικοί στόχοι πολιτικής και οι στόχοι της PESCO από το 2021-2025 κατά την προετοιμασία για την προσαρμογή της αλληλουχίας/των πλέον συγκεκριμένων στόχων·

                              —

                              τη γραμματεία της PESCO να προτείνει επιλογές για τη βελτίωση της παρακολούθησης και τη διερεύνηση της δυνατότητας παροχής κινήτρων για την εκπλήρωση ορισμένων δεσμεύσεων, οι οποίες δεν έχουν εκπληρωθεί επαρκώς από τα συμμετέχοντα κράτη μέλη·

                              —

                              τη γραμματεία της PESCO να υποβάλει, πριν από το τέλος του 2020, έγγραφο προς επικύρωση με σκοπό την ολοκλήρωση της στρατηγικής επισκόπησης της PESCΟ· και

                              —

                              τα συμμετέχοντα κράτη μέλη προκειμένου να επανεξετάσουν τα ΕΣΕ τους με σκοπό τη δέουσα επικαιροποίησή τους.

         Βρυξέλλες, 15 Ιουνίου 2020.

               Για το Συμβούλιο

               Η Πρόεδρος

            A. METELKO-ZGOMBIĆ

         (1)  ΕΕ L 331 της 14.12.2017, σ. 57.

         (2)  ΕΕ C 88 της 8.3.2018, σ. 1.

         (3)  ΕΕ C 374 της 16.10.2018, σ. 1.

         (4)  ΕΕ C 166 της 15.5.2019, σ. 1.

         (5)  Απόφαση (ΚΕΠΠΑ) 2018/909 του Συμβουλίου, της 25ης Ιουνίου 2018, σχετικά με τη θέσπιση κοινού συνόλου κανόνων διακυβέρνησης για έργα μόνιμης διαρθρωμένης συνεργασίας (PESCO) (ΕΕ L 161 της 26.6.2018, σ. 37).


title: Σύσταση (EE) 2020/1052 του Συμβουλίου της 16ης Ιουλίου 2020 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  17.7.2020

                  EL

                  Επίσημη Εφημερίδα της Ευρωπαϊκής Ένωσης

                  L 230/26

         ΣΥΣΤΑΣΗ (EE) 2020/1052 ΤΟΥ ΣΥΜΒΟΥΛΙΟΥ
         της 16ης Ιουλίου 2020
         για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και ε) και το άρθρο 292, πρώτη και δεύτερη περίοδος,
         Εκτιμώντας τα ακόλουθα:

                     (1)

                     Στις 30 Ιουνίου 2020, το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»).

                     (2)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες ο κατάλογος των τρίτων χωρών του παραρτήματος I θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     (3)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Πιο συγκεκριμένα, η Σερβία και το Μαυροβούνιο θα πρέπει να διαγραφούν από τον κατάλογο.

                     (4)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από τις 16 Ιουλίου 2020, τα κράτη μέλη θα πρέπει να εξακολουθήσουν την άρση του προσωρινού περιορισμού των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     (5)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, σχετικά με την εφαρμογή της.

                     (6)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (2)· ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     (7)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (3).

                     (8)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (4), σε συνδυασμό με το άρθρο 3 της απόφασης 2008/146/ΕΚ του Συμβουλίου (5).

                     (9)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (6) σε συνδυασμό με το άρθρο 3 της απόφασης 2011/350/ΕΕ (7),

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από τις 16 Ιουλίου 2020 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I.»

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           «ΠΑΡΑΡΤΗΜΑ I
                           Τρίτες χώρες τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ

                                       1.

                                       ΑΛΓΕΡΙΑ

                                       2.

                                       ΑΥΣΤΡΑΛΙΑ

                                       3.

                                       ΚΑΝΑΔΑΣ

                                       4.

                                       ΓΕΩΡΓΙΑ

                                       5.

                                       ΙΑΠΩΝΙΑ

                                       6.

                                       ΜΑΡΟΚΟ

                                       7.

                                       ΝΕΑ ΖΗΛΑΝΔΙΑ

                                       8.

                                       ΡΟΥΑΝΤΑ

                                       9.

                                       ΝΟΤΙΑ ΚΟΡΕΑ

                                       10.

                                       ΤΑΪΛΑΝΔΗ

                                       11.

                                       ΤΥΝΗΣΙΑ

                                       12.

                                       ΟΥΡΟΥΓΟΥΑΗ

                                       13.

                                       ΚΙΝΑ (*1)

                        (*1)  με την επιφύλαξη της επιβεβαίωσης αμοιβαιότητας."

            Βρυξέλλες, 16 Ιουλίου 2020.

                  Για το Συμβούλιο

                  Ο Πρόεδρος

               Μ. ROTH

            (1)  ΕΕ L 208I, της 1.7.2020, σ. 1.

            (2)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (3)  ΕΕ L 176 της 10.7.1999, σ. 36.

            (4)  ΕΕ L 53 της 27.2.2008, σ. 52.

            (5)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (6)  ΕΕ L 160 της 18.6.2011, σ. 21.

            (7)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).